url: =Zomi ading pilna sutpi ~ Cing Pum Neam :: ZOMI DAILY\nZomi ading pilna sutpi ~ Cing Pum Neam\nposted on 28 July 2014 at 11:07 am Lomkholna: Article, Education\nZo innpikhat alam ding hilehang innkhuam tampitak kiphut a, tua innkhuam khempeuh sungah SUTPI pen athupi penpen innkhuam, innpi akipna dingin a MUNGPI ahi hi. Inn MUNGPI pen mite muhin zong kilang selo napi, inn buppi adingin abulpi nahi gige hi. Tua bangmah in Zomite ading i Sutpi ahi i Pilnate lungngai kika gamkip leh minam khangto i hih theihna dingin, ZOMI ADING PILNA SUTPI ci-in mipil pawlkhatte ii muhdante tawh etkak in i mailam kalsuanzia ding ngaihsutna pawlkhat i gen ding hi.\nHih thului na ngimna ahih le, laisim khempeuh in:\n1. Pilna a thupitna hongtel semsem theihna ding;\n2. Gam khat khantoh nadinga kalsuanziate akimuhkhiat beh theihna ding;\n3. Pilna leh gam khantohna akizopziate telsiam semsem theihna ding; leh\n4. Zomite in Pilna tungtawnin Gam leh minam khantoh theihna ding, ma-akipankhop theihna ding; deihna bulpi ahi hi.\nI. Zomite-in Pilna I Ngaihsutzia\nZomite in Pilna lam ah mitung kituang mahmah a, gam makai pipi-in ki-om hi. Kicitak mahmah lai ahih manin, Zomite hong kicih nak leh, mite muan dingin na ki-om hi. Ahih hangin hun te hong kikheel to-a, mihingte lungsim ngaihsut zai aki pan, omdan khawldan hong kilamdan ciangin, pilna ngahna dingin sanga Siate gen bek tawh hong kicin nawnloh hun hong hita hi. Ihmut batlah na tampi hong om a, hihte hangin lungsim cinatna piangin, atawp na-ah neihlohna sangin theihlohna-in hong nengniam sak zawta hi.\nMi pawlkhat in, Pilna i zonzawh lohna pen:\n(i), neih leh lam in hong tawklo;\n(ii) theihnopna, pilnopna tawh sangkahlo; (sawlzawh thu-a sangkah)\n(iii) kiimlepaam pan thapiakna omlo;\n(iv) degree ngahna tawh annek ding kham kingah zolo;\n(v) sang pan lai-onna pen theihna taktak omlo, ettehna peuh, siate mai-et zote peuh; etc,.\nhibang thu tuamtuam tampite hangin, khangthakte adingin pilna zon na-ah lungsim thanemna tampi piangsak hi. Tu laitak in gamdang ah sumzong mipih tampi ki-om a, pawlkhatte in, “Kei pen Zolai tan 4 ka hih hang, no Master/Doctorate ngahsate tawh i sum thalawh zah kibanglel hilo maw, sang na kahkah uh sangin, sum zongpah leuteh kimet zaw” cihbang ciang nangwn aa ngaihsutna aom zong ki-om lai hi. Gamdangah i pai nopna pen, adang tampi sangin sum zongding, nektawm ciang peuhmah pataulo ding, cihpen mipawlkhat dinmun ahi hi. I gam ah nekledawn akicingin ngah lehang gamdang kipainuam tuanlo ding hi. Pawlkhat adingin gam sungah, nasep silbawlna-ah suahtakna omlo ahih manin gam leh minam adingin suaktatak-a nasep theihna ding lunggulhna tawh apusuak zong ki-om hi. Hih bang dinmun bilbial sung panin koici bangin gam leh lei ading i-omna muntek panin pan-la thei ding i hiam?\nII. Gam Khangto I Cih In Banghiam?\nTu laitak in i gam ah ki-uknazia hong kilaih henla, sumlepaai neihlelam akicingin nei lehang, pilna nuamtak kizong thei dinga, igam khangto ding hi, kici thei hi. A ngaihsut huai thu khat ah, ki makaih zia hong kikhel takpi henla, sum neitak pi le hang pilna zong in, iminam in khantoh na ingah zo takpi diam? Cortes (1982) in gamkhang to acih akhiatna leh, amuhna agen na i-et ding hi. Gam khangto icih in, adiakdiak-in:\n(i) “gam sungah nekledawn, silhleteen ahizong, kikhuasakzia, gam kimaihziate, daitak/diktak/steady (Kawlpau in – pongmaan) taka khantohna tawh akimakaihna gamte;\n(ii) Khatbek ngaihsutna leh thatang kizang lo-a kiimlepaam tawh pankhopna anei gam hidinga, gamsung mimal kimciatin zong amau mapan theihna munmun panin amau suahtak nate diktak-a azat theihna/akizat theihna gam hiding hi” na ci hi.\nHi hi, khantohna diktak pen Tuita khan banga khantohna hilo dinga, khat bek ngaihsutna, geelna zong hilo ding hi. Mimal kimin amau suahtakna thei-in, diktaka a kizatna/theihna hiding hi na ci hi.\nTua banah Cortes in gam khantohna i cihpen “mihing nuntakna-ah, hong nawngkaisak thei, gilkial dangtakna, natna satna leh zawnna akipan kithupisim lohna, maban neihloh nate khempeuh panin nekledawn, silhleteen kitasamlo-a, suahtakna tawh liangko kikimin, mihing khatlekhat kizahtakna leh eile-ei mahmah zong kitheisiamna a-om na ahi hi” na ci lai hi. Liangko kikim na, khatlekhat kizahtak na banah, ei le ei mahmah zong ki theihsiam na pen na thupi sak hi. Numei leh pasal kikal aa kideidan na, anei khat peuhin beh leh phung kicing khat peuh in kipawlna khat peuhpeuh ah ahizong, khuasung pawlpi sungah thuneihna, cihte i zawnna i hai nate leh i thanem nate paulap den aa lungsim cinat na: eileei kisan siamlohna aom loh nagam hiding hi na ci hi.\nNgiahsutzia atuam tek kinei thei maitak hi-a, ahih hangin kalsuankhop theihna dingin, kalsuanzia apongpi-in anuai-a bangin namthum in i-ensuk ding hi.\na) Vaipuak Kilamzia A Thupilakte\nHih ngaihsutzia athupi ngaihsut pawlte in, “Sanglai sim na in kiimlepaam khantohna dingin kipawlkhopna tuamtuamte zangin panmun lak theih nadingin tha hongpia hi. Tua banah mimal khantohna zomto-in Gam khantohna dingin khantohna bulpi ahi hi” na ci uh hi. (Colllines, 1991)\nHih ngaihsutna-in, nekledawn, silhleteen ading ahizong, kiimlepaam khantohna ding ngaihsunna tawh, mimal khantohna sangin Vaipuak kilamziate khutlet-in, kiimlepaam khantohna ding masak zaw hi.\nCortes (1982) in Pilna zonna tungtawnin anuai aa bangin kiimlepaam khantohna leh mimal hamphatna na enkak hi.\n(i) Kimlepaam khantohna leh sumzuak sumleina, cih pen akibangin thupi a,\n(ii) Pilna-in sumzuak sumleina leh kimlepaam khantoh theihna dingin lampi ahi hi.\n(iii) Hih pilna in mimal aading akisam pilna, theihna, leh nuntakna ding sumzon paaizon theih nading lampi honglak a;\n(iv) Midangte’ upna, ngeinate ah theihsiamna leh sansiamnate hong khansak; banah\n(v) Kiimlepaam khangtohna dingin akisam bangin Pilna-in hongsui toto-in hongpuah kikkik thei hi” na ci hi.\nb) Hih Ngaihsutna Tawh Akilumlet/Alangkawk Ngaihsutna: pawlkhat na-om leuleu hi. Hih ngaihsutna aneite thupisak thu ahih leh (Collines, 1977 pulakna tungtawnin),\n(I) Pilna i zonna dingin ahizong nasepna khat peuhpeuh ah sumlepaai tawh na akisem ahih manin Sum tung panin nuntakzia, khantohna kipungvuh in kipuah kik thei hi ci uh hi;\n(ii) Hih khantohna aom theih nadingin, mipi-in bangmah semzolo a, makaipite’ vaihawm ding ahih manin Zaa (power) neih ding kisam hi;\n(iii) Hih dinmun akitun theih nadingin Biakna, ngeina leh sangkahna mun tungah kinga hi” na ci hi.\nCollins in Gam khantohna ding ahizong, akol/akaawm nuntakna leh sumzuak sumleina hong nop theihna dingin akisam, kiimlepaam khantohna pen aomsa khat suksiatkhit cianga akingah dingin ngaihsun hi. Hih bang hong pian theih nadingin mimal thatang ahizong, panmun leh zaa kilaihna ding ahizong, akisam buppi-ah koih ahih manin, makaite sung, mipil mihaute leh mithupi tampitakte kikal ah buaina hong om hi.\nc) Pilna Pen Kahlei Bang-a Azangte Ngaihsutna\nHih ngaihsutna anei pawlte-in pilna cih pen thupi mahmah ciang bek hilo-in hih tungtawnin “kiimlepaam khantoh tek theihna ding leh tua zomto-in gamkhantoh theihna dinga kahlei bang-a hong kalsuanpih ahi hi” ci uh hi. Tua bek thamloin, gam khat hong khantoh theihna dingin “pilna bek thupi hi” cihbang om theilo a, avek-in athupitna akibang kim hi” na cithuah lai uh hi.\nHih ngaihsutna thum teng i-et ciangin thupi mahmah tek-a, hihzaw hoihpen i cihding ahamsat mah bangin, paihding zong omlo zel hi. Ahih hangin pilna zonna, sangkahna-in Sutpi bangin abulpi ahih na pen kimuthei hi.\nIII. Gamkhat Dinmun Etzia\nSumzuak sumleina lam-a, pilna neite, gam ki-ukzia sinna aneite leh khantohna ding lam-a geelna lam asin mite-in gamkhat akhantohnazia a-et ding uh ciangin kumkhat aa asum lutna, zatnate etsak uh hi. Hun khat lai-a aki zang hih sum lut/pusuak etna tungtawnin gamkhat hauhna, zawnna pen adawldawl-in nakhensuk uh hi Ahih hangin tuhun ciangin, Gall (1990) in “gam khantohna akitheihna ingin sumngah sumzatna teng etna-in gamkhat dinmun diktak-in hong lak zolo ding hi, na ci hi. Sumzuak sumleina pen mihau pawlkhat khutsung bek pan akizeek hizaw theih-a, gamsung pongpi nuntakna dik taktak hong lak theilo ding hi. Tua ahih manin mite nuntakna sungah akisam bangteng omlai hiam? cih kantel lehang gamkhat i dinmun dik taktak hong lakthei pan ding hi” ci-in zatdan thak khat hong phuangkhia hi.\nHih tungtawnin The United Nation Development Program (UNDP) te-in zong hibang mahin nasia takin nasepna nei uha, nidanga akizang ngei ahi, innkuankhat/mimal khat sumlut, sumpusuakte ekkakna tungtawn-a, nuntakna dinmun etnate kizang nawnlo-in, nisim nuntakna sungah bangteng kisam hiam, cih etna tawh i gam khawngah na hong sem uh hi. UNDP te in mite kisap nate a theihkhit uh teh pilna bulpuh in huhna aki pia te azatsiam, a geelsiamna dingun pilna tawh, mapanpihna na nei kawikawi uh hi.\nIV. Pilna Tawh Gamthak Lamkikzia\nSang khat peuhpeuh ah ngimna, geelna, ngaihsutna leh tupna tuamciat nei uh hi. Nek leh dawn nuntakzia ding athupisak sang a-om mah bangin, sum leh paai zonzia ding ahizong, gam leh lei makaihzia ding athupisak sang, cihbangin na-om tek hi. A sang tawh kizui-in kalsuanzia zong akilamdanna na-om toto hi. Sang khat peuhpeuh in ahih aleh gam khantohna ding mah ngaihsutna, nuntak picing ngah theihna ding mah geelna ahih hangin, kalsuanzia pen kilamdang hi.\nPhilippines te kalsuanzia ahih aleh atung-a kivaipuakzia namthumte sung panin vaipuak kilamzia athupisakte, kalsuanzia na thupilak uh hi. Suaktatak-in sang ki hong theia, ki vaipuak zia te zong khatlekhat kidem in tua tungtawn in gam khangto ding cih ngaihsutna zong na nei uh hi. Mun khempeuh phial ah, Biakna sang, leitung sang leh atuamtuam sang pen om zihziah hi. Tua bek thamlo-in gam khantohtheihna dingin mikimin pilna neihding abulpi-in ngaihsun ahih manin 1987 Constitution ah, amawkna-aa sangkah theihna ciang dong mapangin hanciam uh hi. Kum-nga geelna (1983-1987) sungin zong anuai-aa teng ngiimna nanei uh hi.\n1. sumzuak sumlei na-ah manman/pongman tak-a khantohna aom theihna ding\n2. liangko kikim aa hamphatna leh khantohna gah limci akimuh theihna ding; leh\n3. apicing mihing khantohna a-om theihna ding (total human development) (NCDA,1982) ci-in nageel uh hi.\nHih bang geelna leh nasep nate pen gam tuamtuamin zong kinei teka, Kawlgamte geelna zong Siapi Thang Za Tuan lai-at “ZOMITE SANG LAI PILNA HONG KIPATZIA LEH MAILAM KALSUANZIA DING” cihna sungah kimuthei ding hi. Hihte khempeuh pen athu-in omkhin a, thupi thei mahmah hi. Ahih zongin Zomite-in koici panlak ding?\nV. Thukhupna Leh Ngaihsutna\nGam makaikhat peuhpeuhin thuhoih lahoih geelgeel mah tale, angah dingte-in i sansiam, i zatsiam keile, phattuamna tam kingahzo taktak lo hi. Tu laitak aa gam kimakaihzia tea hizong, nuntak hamsatnate hangin pilma zon na-ah paulap ding tam mahmah kha ding hi. Ahih hangin, tuate kihelloin kithutuak-in semkhawmleng i mapan theih nading tampi-om lua hi. Tuhun ciangin NGO te makaihna tawh Zomite tungah panpihna leh makaihna tuamtuam hong nei uh hi. Sum leh paai tawh ahizong, pilna lamle, akisam bangbangin mite nuntakzia hong en-in hong panpih uh hi. Hih bang nasep danin i sepkhop theihna dingin, Hausa leh Siampi tawh akimakaihte i hih nate lungngai kik-in, tulaitak-aa hong uk kumpite hong makaihziate tel-a, gam khangtote kimakaihziate tawh i-etkak theih ding pen ikalsuan theih masak ding ahi hi.\nNasepna khat peuhpeuh ah, i dinmun i kitel masiah kikhelna-in munla theilo-a, kikhelna khat peuhpeuh aom theihna dingin, … botkhiat ding lephelkhiat ahizong, suksiat ding leh suankhiat ding ahi zong, lam ding leh phuh ding ahizong … (Cf. Jer. 1: 10) om den hi. Pasian in Jeremiah asawl bangin gamle lei minam ading sawlna angah ei te adingin ma isawt ding ahi hi. Khualzin na-ah tai 9 pai na ding kalkhat pan akipat mah bangin mipi kikhelna ding mimal pan hong kipan khia ding ahi hi. Tua panin akikhenkhia theilo Milip/Mipi kikhelna, Ngeina kikhelna leh zuihding lampiding geelsiamna (Lim sunga bang), cih teng pen khauhual bangin akiheek, Suangthu thum bang ahi hi. Zuihding lampi ithei hangin milip in theihna kihual ineih kei leh, ingeina hong khangto theilo ding hi.\nMilip-in pilna, thumuhna, leh theihna i neihkim theihna dingin mimal pan kipan in, tu laitak dinmuh, gam kimakaihziate tawh i kalsuan thehna dingin, Biaknalam pan nasia takin na i sep ding ahi hi. Biakna bulphuh in kipawlkhawma mikim in pilna i neih theihna dingin pilna piakna pen i kalsuan theihna ding khat ahi hi.\nPilna piakna sungah hunkhat lai-in mihingte ading akisam bulpi pen Lungsim ading lungnopna, Pumpi ading nekledawn, silhleteen, inn leh lo ahih ban-ah, Kha adingin vantunggam tun na ciang banzom in tuhun ciangin ngaihsutna, lungtung cidam na ding aki pan, sepsiam na, theihtheih na (senses) teng ading kigeelta hi.\nZomite Topa’n thupha hongpia in, minam khat i hih hang, gamkhat zah in Leitungbup tawh thu leh la akivaihawm, aki kalsuan ihih nate lungngai kawmin i om na gam peuhpeuh panin hanciam in mapang tek ni. Zogam Khansau tahen!\nDr. Cing Pum Neam\nAbuso, Julian E, Fe C. Garcia, Fe Corazon T. Labayen, Remedios\nBaretto,1998: Socio-Cultural Foundations of Education. (http://en.wikipedia.org/wiki/Human_Development_Index)\nCiimnuai Khuavak Vol II\nPrevious: Florida ah vanlengkhat kia, papi khatsi, atanu liam\nNext: Dahpihna (Pi Niang Khaw Ciin, kum 67)\nI Khuasung cidam nading a kisam – Drainage and Sewerage System


timestamp: atn

url: =Pasian Adingin Leeng - Zomi Adventist Innkuan\nDwayne Harris, 39\nDwayne Harris in, US, galkap pan pusuak in, Philippines ah Mission vanlenghawl suak ding peuhmah mangmat ngei deklo hi. A hih hang a inn hong kaang a, na khempeuh kangtum in bei siang hi.\nDwayne pen, USA gam, Montana gamkee a om Adventist innkuan pan a khangkhia hi a, naupangpan kipan vanleng ukpha mahmah in, mission vanleng hawl suakding bekbek lunggulh hi. High school a man ciangin, pawlpi sang Walla Walla University ah pai in, vanleng hawl sinding in a min pia hi.\nKumkhat khit ciang, Montana ah ciahkik in, vanleng siamna licence leh, hawlna licence te bawl hi. Vanleng a kisiasa khat lei a, puahpha kik in, galkap sung hong lut a, helicopter sangah, amah kikoih hi. Christian sungah a lumbek in hong om hithiat hi.\nNikhat, a tanau te khatin, USA a hong hawh alawmte vanleng hawlkhat tawh hong kizomsak hi. Dwayne in zong a vanleng tawh, Kentucky ah vapuak in, Philippines ah, vanlenghawl tawh Pasian nasepna hong kikum thei uh hi.\nTua a kimuh madiak zan in, a sanggamnu in phone set a, a inn uh kaangin, vanteng khempeuh kaangtum; aih hang miteng suakta, Dwayne zong a van neih khempeuh kangtum gai cih thu hong gen hi.\nMission vanleng hawlpa tawh a kiho ciangin, Dwayne lungsim sungah, “Pasin in ka leitung van khempeuh hong hepkhiatsak zo a; galkap sungpan pusuak theihna ka ngah leh, Philippines ah Mission vanleng hawl in hong lut ning,” ci in kamciam pia hi.\nTeel masak ding A thak te Dwayne in galkap sungpan pusuak theihna’ng lungkham ta hi. Kumguk kamciam na sungpan, kumli bang neilai hi. Nakpi takin thunget hong kipan ta hi.\n“Inn hong kaat takciangin, teel masak pen dingte hong ngaihsunsak hi,” Dwayne in ci hi. “Leitungah i kaihkhop na te leh, tawntung na te pen, tehkaak theih ding mahmah hi lo hi. Teelmasak ding pen, ei leh midangte gupna ngah na’ng, thupi masa zaw, cih hong phawksak hi,” ci hi.\nA masa pen in, nisim laisiangtho simin, thungen hi. “Tua bang ka hih ciangin, Pasian in kei hong kikheelsak hi,” ci hi.\nKha tamsimkhat thu a nget khit ciangin, Dwayne in, Sabbath tanvai kamtam nuam nawnlo hi. Khasim in, Friday nipan Sunday ni dong, nithum sung mi a hilhna pen, kum 4 bang hi khin a, Sabbath palsat tawntung hi.\nDwayne in a Bopa kiang ah, Friday leh Sunday leng ding in, Saturday ni aitang, nidangkhat ah hong lengsak in ci in ngen hi. Bopa in nialpah hi. Kaalkik Friday ni ciangin, Saturday ni om thei lo ding hi’ng a, Sunday ni hong paikik ding hi’ng ci in gen hi.\n“Tua bang mawkmawk in hong phalke’ng,” Bopa in khauhtakin ci hi.\n“Nang zong na nasep semlel inla, kei zong ka septuak ka sem ding hi,” ci in zahtakna tawh Dwayne in dawng hi. Bopa zong cihna’ng theilo hi. Tuani ciangdong, Dwayne nasepna ah mawhna baanglo hi.\nDwayne in, Friday ni te leh, Sunday ni te bekmah hongpai pen kha tawmvei sungmah a hi hi. A thungetna ah, “Topa aw, hoih nasakna mun ah hong koih in. Hi teng mah maw, lem ey. Philippines ah maw, pai ning ey,” ci hi.\nA Thungetna Kidawng A nunungpen in, Bopa in sam a, “Battalion Bopa ( တပ်ရင်းမှူး ) tawh ki ho khin zo ing. Nang langkhat ah pangin, mawhna zong in daanpia cih te hih lo ding, Minhoih tawh nasep khawl theih na’ng thu hong piazaw nu’ng,” ci zaw hi.\nDwayne dipkua vat hi. Pasian tung lungdam ko in, Philippines lam pai ding hong kithawipah lian hi. Na khempeuh lem zangzang hi. Mikhat in, helicopter no khat lei na’ng sum panpih hi. A sum kep sunsun teng zang a, siah piak ding leh, tembaw saap khawng te zong, lam-et loh pipi te khawng zongin panpih ngeingai uh hi.\n“Pasian in na khempeuh geelkholhsa in koih a, ke’n sum zonna zong bangmah ka bawl kei hi,” Dwayne in ci hi.\nTu in, Dwayne, kum 39, leh a zi, Wendy, Philippines pan a muh, nurse te in, Philippine Adventist Medical Aviation Services (PAMAS) Philippine Adventist Vanleng Zato Nasepna ah Director te a hi uh hi. Tua bangin lungdam thu tangko na ah hong mapang uh hi.\n“Hilai ka tun uh kum 10 hi ta, Ka kisapna te uh, Pasian in hong piakhial ngei nailo, kha simin,” Dwayne in ci hi. “Ko zong hong khangtoto mai ung.” Vangalkap pan, minhoih tawh khawl in, Pasian’ vangalkap a suak ciang in, Dwayne in Romans 8:28 tangtung hi ci hi, “Pasian a it te a dingin, na khempeuh a hoih zaw in, piang hi.” “Pasian in, na khempeuh geelkhin zo ey; Ama’ kamciam te muang in upna tawh kiplet ding bekmah hi ey, ”Dwayne in ci hi.\nNext post Thuhilh Siavuanpa


url: =Malaysia ah naungek numei kha 9 bekbek aphapan khat buanthuak ahih manin sihlawh :: ZOMI DAILY\nposted on 11 November 2018 at 9:02 pm Lomkholna: Malaysia, News, Sawltak, World\nMalaysia, Bandar Baru Bangi vengsung ah pasal khatin naungek numei asuahzawh kha 9 bekbek aphapan khat buan (Rape) ahih manin sihlawh cih Bernama News pan kiza hi. Hih thupiang pen Thursday ni in thupiang hi a, mihing gamtatding in akilawm hetlo “inhuman acts” hi ci’n lamdang kisa in, ki lipkhap mahmah hi.\nTua naungek kha 9 bekbek aphapan pen anumei van panin buan athuak banah (Rape), atawvang paninzong kibuan (Sodomised) ciliang hi. Tuabangin akibawlsiatna hangin tua naupangno in thuaklah mahmah “Critical Condition” in omcip a, tuakhit ciangin asihlawh ahihi.\nHihvai tawh kisai in Kajang police chief ACP Ahmad Dzaffir Mohd Yussof in agenkhiatna ah bawlsiat athuak naungek pen Friday zingsanglam 10:30am hunpawl in sihi ci’n genkhia hi. Zahmawhvai tawh bawlsiat athuakkhit ciangin Serdang Hospital ah kipuak a, zato panin asi ahihi.\nTua asi naungek pen anu apa te nasem ahih manin, naukepna “Caretaker’s Home” ah aki kemsak ahihi. Anu in agenkhiatna ah zingsanglam in atanu naukepna ah kakha a, tuahun laitak in bangmah aci hetlo, acidam mahmah cihi.\nAhi zongin sunlam ciangin naklah in gimgawp ahih manin amanlang in Bandar Baru Bangi Clinic ah nakipuak hi. Tuapanin Clinic te’n acihnading theilo uh a, Serdang Hospital ah akipuaksawn ahihi.\nTua naungek pen zato ah limtak aki sitcian ciangin anumeivan Hymen pen kikekmawk a, tuabek thamlo atawvang “Anus” zong liam cih kimukhia hi ci’n Statement ah thunei te’n pulakkhia uhhi.\nSerdang Hospital’s Pathology Department te’n limtak in Postmortem abawlna panin tua naungek pen aluzong kisatkha ahih manin, aluguh “Skull” zong khangkham cih mukhia uhhi.\nTuabek thamlo, naungek ii alu aveileh ataklam ah aki kuigawp liamma cihtezong ki mukhia hi.\nTua naungek ii anu apa te genkhiatna ah naungek akepsak Caretaker tepen Housing Estate huangpi sungkhat ah aomkhawm uh cihi. Abeisa September kha akipan tua naukem te kiangah atangek uh akepsak uh ahihi.\nTuabangin naungek abawlsia pen naukemnu ii apasal kici a, tuahangin naukemnu leh apasal zong kumpi thunei te’n manpah uhhi. Naungek abawlsia, abuanpa pen sammet nasep “Barber” nasep asemkhat ahihi.\nMore: Kha 8 bekbek aphapan buan athuak naungek ii asunglam ah liamna om\nNaukemnu pen kum 28 aphakhin khat hi a, apasal mibuanpa pen kum 36 aphakhin khat ahihi. Tua mibuanpa pen azun Urine Test akibawl ciangin guihtheih khamtheih zatui “Methamphetamine” azangkhat ahihlam zong ki mukhia hi. Tuavaiteng hangin mibuanpa pen “Section 302 of the Penal Code for murder” cih thukhun tawh thu kibawlding in akikep laitak ahihi. Sawltak #zomidaily\nPrevious: US, California gamsung meikatna hangin mi 23 sikhinta, mi tultampi kihemkhia\nNext: Nang gilvah masakding hanciam in ~ Dong Mung


url: =Mihingte Thupina ~ Zam Pau :: ZOMI DAILY\nMihingte Thupina ~ Zam Pau\nposted on 4 September 2016 at 12:49 am Lomkholna: Article\nThe Doctrine of Human\nMihing hongkipiansak akhiatna in Pasian zahtak dingleh A Thu manding ahihi. Ecc 12:13\nLeitung nunna nei khempeuh lak mihingte mah thupipen omlo theilote lak omloh theihlo pen mihingte ihihi. Hihleitung nakhempeuh bangzahta om, thupi in manpha in hoihna neita leh tuate hoihna theiding mihingte omkei leh tua na te omna leh hoihna amawkna ahihi. Pasian bawlsa na khempeuh hoihmah mah a tua hoihna hoihcih athei ei mihingte iomman tua na te hoihna hong thupi ahihi. Leitunga om nunna nei ganhingte lak ahizong nunna neilo na-te lak hitaleh amanpha athupi pen ihihna itheihding thupi hi. Banghanghiam cihleh tua itheihna in ei mihingte manphatna hong theisak thumanpha thuhing ahihi. Tuabang icih theihna leh athupina itheih semsem theihna’ng L.s.tho tawh kizui in ahizong Pasian thuluanzia theology tawh ahizong leitung mipilte muhdan in ahizong suut in kikumleng ikikup na tungtawn in imihing manphatna bangzahta’n thupi-in tua athupitna koici ei mimal nuntakna, mipi taangpi nuntakna (society) ah ahizong zangkhia theiding cihte thuhoih ngaihsutna tampi hongthei sak leh tua ihtheihna tungtawn mahin nisim nuntakna asang ahoih zawsemsem ihih theihnang a thuhoih muh theihna thak hong suahding deihna tawh hih ei mihingte manphatna cih kagelhna ii ngimna ahihi.\nLaisiangtho tungtawn in mihing thupina suutna (Biblical perspectives of human value):\nLaisiangtho mihingte Pasian bawl nakhempeuh lak thupipen ihihna limgen phadiak hi. Pasyan lim le mel sun Hongbawl, Akhut tektek tawh bawlin nunna hu Hongmopna tawh mihing nungta ihihna, Abawlsa nakhempeuhte tung ukzawh thuneihna Hongpia in Amah tawh nungta khawmthei kamkuppih, nasep khoppih-in Hongkoihna cihte tungtawnin adiak in OT Thuciamlui L.s.tho tungtawn in imuthei hi. Thuciamthak (NT) mah inzong mihingte nunna hoih kicing ingah theihnang Jesu Khazih tungtawn in Pasian in gupkhiatna kicing Hongpiakna, eite sapna khempeuh Honghuhding KhaSiangtho tawh Hong ompih a tua KhaSiangtho makaihna mahtawh leitung mihing nuntakna ahoih semsemin Honglamthak Hongpuah phapha in vanthak leithak Pasian Kha kumpi ukna gam Hong omdong eite nuntakna Hong bawlpha totoding ahihna cihte tampi imuthei hi. L.s.tho thu luanzia tawh ki zui-in mihingte nuntakna tangthu mahmah Pasian in Azia le tong ombang Honghei hongbawlhoih toto tuciang anungta ihihi. Tua hi-in ih L.s.tho mahmah mihing te nuntakna ah Pasian nasep hoihna ciamtehna thubu cihtheih khopin thupi hi. Mihing ithupi na L.s.tho hong hilhnate tungtawn in athukzaw leh kicing zaw-in suut in lungngai leng Pasian hoihna itelna thukzaw in hong musak banah ei mihing nuntakna mahmah Pasian in koici bang mihing ahiding Hongbawl cih hong theisak thamloh tua itheihna tungtawn in Pasian muh na ah mihingte ithupi phatdiakna ahoihzaw in hong teelsak leh tua itheihna tungtawnin inuntakna zong hoihna lungmuanna picinna cihte a kipan Pasian hoihna hong neisak in tua hoihna mahtawh hongthak suaksak Pasian thu leh Ama nasepna hoih lamdangte itheihna honghihding lamen hi.\nAma lim le mel suna Pasian Hongbawlte ihihna hang mihingte Thupidiak ihihna:\nMihingte Pasian in Ama lim le mel suna Hongbawlte ihihman nadang khempeuhsang athupi amanpha zaw bawlna leh nuntakna anei hihna hong neisak hi. Tua Pasian lim le melsun cihtakteh L.s.tho siam ten khiatna tampi omsak a tuate eite nuntakna tawh kituak itheihding thupi phadiak te lungngaih ding leh ei nuntakna tawh ibulhtuah siamtheihding thupi mahmah hi. OT scholar minnei H.L. Ellison muh na ah Pasyan lim le mel sun mihingte Hongbawlna:\nAbawlsa ganhingte nakhempeuh tetung thuneihna ukzawhna hongpiakna leh tua ukzawh thu neihna ineih theihna Pasian in Amah tawh lawmta bang kizop theihna, tuabang kizopna ineih theihman mahin Pasian thuneihna zong ineih theihna Pasian kammal lehHongpiak nunna hu zong Hongpiakman mihing nungta ihihna, Pasian thu eitesung Hong-omman Pasian bawl mihing nungta a omthei thei ihihna. Tua Pasian thu le kammal mahzong eitesung hong-omman Pasian phalna ciangciangah mihingte’n thupha bawltheihna nahoih hihkhiat sepkhiat theihna khempeuh ineih theihna ahihi, naci hi.\nMatthew Henry Evangelical scholar minpha muhna ah Pasian in A lim leh meel sun mihingte Hongbawlna in:\nPasian lim le mel cih in taksa pumpi (body) bek hilo lungsim Kha kimu theilo nunna ei mihingte sung Hongpia hongkoihsak ahihi. Pasian in tua nuntakna Kha hongkoih sakmah tawh kithuah in thungaihsut theihna–understanding knowledge, ahoih deihtheihna-goodwill, tua deihna ineihna tawh eite nuntakna ah nasem in thuphabawl nading ideihna bang itatkhiat theihna thuneihna vangliatna-active power) cihte zong Pasian lim leh meel sunhna mihingte sungom ihihna ahihi. Mihingte taksa bang a Pasian kimuthei mel tampi nei cihbang hilo hi. Ei muhtheih a Pasian lim le mel taktak Khazih Jesu sung kicianpen in omhi. Tua Jesu Khazih tungtawn in mihingten upna tawh Pasian lim le mel sutna kicingtak ineih thei-a tua Jesu Khazih tungtawn ineihtheih Pasian lim le mel sunpen: Jesu Khazih hangmahin Pasian deih bang lungsim neihtheihna, thumaan Pasian mi hihna (righteousness), asiangtho nuntakna (holiness) cih te eite nunna sung Hong omsak in tuate Pasian lim le mel isutna ahihi. Adam le Eve abawl cil a Hong piak numei le pasal kikal kizopna leh itna siangtho tawh ki-itna cipha punsak theihna (productivity) zong Pasian in apung khangsak Topa ahihna tuazong Pasian isutna ahihi. Tua hi-a hih numei leh pasalte kikal itna tawh kizopna thuktak in aom theihbang Adam le Eve mawhna hang Pasian tawh kizopna kisia khinsa zong Jesu Khazih tungtawn Pasian tawh thuktak kizop theihna Hong neisak a tua tungtawn in mihingte’n Pasian lim le me sutna anei thei ihihi.\nTu khangthak hunah OT Thuciamlui scholar minpha mahmah F.F.Bruce in:\nMihingte khat le khat kigalneih in huatna tawh nungta in ikitotot teh ganhing tawh kibang ihi a itna tawh inuntakteh Pasian lim le mel isutna hoihpen ahihi, naci hi. Hih siapa cihbang Pasian lim le mel taktak isutna in itna tawh inuntakna ah Pasian limla a anungta ihihna, tuabang nuntakna Pasian in mihingte bawlna adeihna bulpi ahihna hong theisak hi.\nMihingte Pasian lim le mel tuamtuam isutna formal image of God cih theologian Pasian thuthuk thei phadiak Emil Brunner in Pasian in mihingte A lim le mel sun Hong bawl hoihna, Adam leh Eve khialh na hang mangkhinlo in hoihtheihna mah ineilai hi Tua hoihna Jesu Khazih tungtawn in mihingte sung Hongki cingsak Hong omsakkik’ ci in upna nanei hi. Hihtawh kisai in muhna leh upna kibang khinlo. Functional view of God’s image ci-in Pasian lim le mel sutna in mihingte nuntakna kimu theilo aomna thuhoih thumanpha tawh eite sepna nuntakna tungtawn in hong latkhiatna, Relational view of the image of God ci-in Pasian tawh mihingte ikizopman leh tua kizopna pan honggah khia thu-um mite sung itna tawh kizopna ineih theihna cihte Pasian lim le mel isutna ahihi.\nPasian in Abawlsa nakhempeuhte tung thuneihna, ukzawhna hongpiakman tua thuneihna zong Pasian lim le mel sutna ahihi. Tuahang mihing manphat thupina hongnei tuangsak in itna lamdang tawh hong it hi. Eite nunna-ah Pasian itna leh ingahna leh hongpiak thuneihna amanpha mahmah ihih a tua itheihna in eite nuntakna Pasian muhna ah athupi mahmah ihihna hong theisak hi. L.s.tho tungtawn in Pasian in mihing A lim le melsun Hongbawl icihbang mawk manthan ding phalhetlo ahihman Adeih na zui-in tua deihna tawh inunsiam theihna’ng tanglai-in Atel mi tuamtuam kamsang te tungtawn in Adeihna thu Honggen in tua Ateel mite Amah tawh kamkupkhop Pasian thu kuppih te hi-uh a tuate tungtawn in Pasian gelna hoihte hong theisak hi. Tua Atel tuamte tungtawn a Honggen Adeihna bang kicingtak mihingte’n azuih theihlohteh Pasian mahmah Khazih Jesu tungtawn in mibang Hongki laakin tua Khazih sung Pasian hihna khempeuh honglang a tua Khazih in eite nunna sung Pasian hoihna leh athupha ingah theihna’ng Pasian itna Amah tawh kizop theihna Hong bawlsak in tuahang eiten Pasian ikizomna tungtawn in Athupha zong angahthei Pasian Hong um/muang sakthei ahihi. Tua KhaSiangtho zong Pasian hihna khempeuh anei Pasian mahhi-a tua tungtawn in eite nunna sung Pasian hihna itheihnang leh Ahoihna ineih theihna’ng KhaSiangtho tawh Hong ompih hi. KhaSiangtho mah in Pasian mite Hong suaksak in Pasian omcih iup theihna’ng, Jesu Khazih tungtawn in gupkhiatna ingah theihnang zong KhaSiangtho mahin lungsimsung na asepteh eite Khazih gupkhiatna hong ngahsak ahi hi. Tuahi-a tua gupkhiatna isan iupna tungtawn mahin KhaSiangtho in eite nuntakna hong lamthak Hongpuah phapha-in Pasian hihna lungsimbang hoihna itna hong neisak, ihmihing nunna mahmah tuabang hoihna lamdang tawh Hong lamthak ngiat hi.\nKhaSiangtho thupi phatdiakna, L.s.tho sung Pasian in mihingte Ahu Hongmop bekteh mihing nungta in ihithei a tuapen Pasian Kha tawh kigawmin hong nungtasak hi. Tua Pasian Hongpiak nuntakna kha mihing sungom Adam le Eve tunga apiak/mop Pasian deihna hoihna kicing taktak ineih theihnang kicingtaak zokhinlo ahihman Jesu Khazih zong KhaSiangtho tawh A kidimhbang KhaSiangtho eite sung Hong omteh tua KhaSiangtho in eite Pasian kicintaakna Pasian neihbang lungsim hongnei sakthei ahihi. KhaSiangtho hangmah in eite manphatna, thupidiak hongneih saktheih thu-in Pasian kiangpan Hongpai nuntakna leh KhaSiangtho tawhkop in tua anungtasak khasa’ng avaang lianzaw Pasian sut theihna taktak KhaSiangtho in ei te Hongnei sakthei hi. Tuabang neihtheihna itheihna’ng Jesu Khazih nuntakna tungtawn in ei mihingten atheithei ihihi. Hih KhaSiangtho hang mihing khat ii nunna mawksa’ng vaanglianzaw nuntakna (super natural power) zong hong neisak in tuabang nuntakna hang leitung taksatawh nungta kicingtaak zolo nunna zong vangliatna tawh kidim nuntakna tawh kicingtaak zawsem nunna hongnei sak ahihi. Tua KhaSiangtho vangliatna hangmah in ci lesa lungsim ngeina zongsatna hoihlo tezong hongzo zosak banah tua KhaSiangtho tha/vaangliatna tawh cina damsak cih Jesu Khazih nuntakna tungtawna imuh theihbang tua KhaSiangtho vangliatna mahin Pasian Kha vang liatna mahtawh asisa nangawn nuntaakkik theihna vaangliatna zong mihingte hongngah sakthei ahihi.\nAnthropology-mihingte nuntakna tawh kisai pilna aneite mihing tawh kisai thumuhna:\nAnthropology cih kammal Greek pau ‘anthropos’ cih mihing cihna leh ‘logy’ ‘thu’ cihna kammal nihpan hongpai hi-a adeihna mihingte nuntakna ziatawh kisai thukan/sinna cihna ahihi. BC 500 pawl Greek philosopher tanglai mipil gannan (tinchia/mathematic) tawh kisai zong mucilpa thumuh napan hongkipan ahihi. Hih mipilpa muhna ah: mihingte le hih leitungna tebek hilo vantungna khempeuhte (universe) tawh mihingte bangci bangnam hipeuh mahhiam ciin limtak hongkan hi. Mihingte leitung vantung nakhempeuh lak athupipen hi-a nakhempeuh mihingte bulphuh in athupina hongki theikhia ahihi. Mihingte Pasian-nam autonomous of all divine beings (Pasian banga ei le ei suahta tak kiuk theihna nunna nei mihing nam) ihihi cih amuhna ahihi. Leitung pilna thuthuk musiam L.s.tho genna tawh kibang phialin mihing hihna leh hihleitung vantungna te khempeuh lak mihingte’n thupipen hoihna tuam vilvel anei nungta mihing ihihna hong mukhia hi. Tapidaw thu-upna, Pasian thupaizia theology tawh gawm in ibult tuahteh ei mihingte Pasian umin Jesu Khazih iup isaanna, Amah tawh lawmtabang nuntakna tawh ahoih apicing semsem aneithei ihih theihna hongmu theisak in itapidaw upna manphatna tua Khazih Jesu le KhaSiangtho kidim nuntakna ineihman Pasian thupina hong neisak nunna Pasian lian ihih lohhang Pasian vaangtawh thuneihna ei le ei in thu hoihtawh kiuk, kikep theihna hongneih sakna hong theisak in thupi mahmahhi. Taang mipil thuthuk kansiamte limtak ngaihsun a leitung thuthuk pilna tawh amuhkhiat thupen ei Pasian iupna tawh mukhia bekzong hilo eitan tawh kituak tua Pasian vaang neihna thuneihna ineih theihna hi-a hih Protgoras thumuhna mihingte thupina in tapidaw thuluan ziatawh kituak inzong kibulh tuahthei thunungta thumaan hongsuak hi. Topa Jesu hun tezong Topa Jesu mahmah in taanglai mipil misiam tetung bek Nalah ki imcip thuthukpi leh thuhing hih-mite Namuh sakman Kanuam mahmah’ ci-in mihingte Pasian hoihna mu-a KhaSiangtho tang kha mite hamphatna limtak Pasian tung lungdam kohngau ngauna honghihi.\nKhangthak hunah existential ci-in mihingte leitunga iomna-i manphatna thupina bangcih leitung thuthuk muhna pilna philosophical view tawh ahizong Pasian thuluanzia mah ahih theological view tawh ahizong limtak hongkan khia-in mihingte manphatna thuthuk muhkhiatna nei uhi. Ei mihingte leitung i-om thupina tawh kisai thuthuk muhkhiatna kipatcil a mukhia pen Holland gamn Soren Kierkegaard, Pasyan thuthuk thei mipil mahmah (Christian philosopher)khat hi-atua zomah theologian Rudolf Bultmaan leh German mimah khangthak theologian Paul Tillich US gam khangkhia mipilte thumuhna ahihi. Modern theologian telak a minpha pen Karl Barth inzong Pasian thuthuk theihna hih thumuhna mahtawh hong kipan-in L.s.tho tawh hongbulh-tuah a leitungbup theologian minpha pen khat suahlawhhi. Hih thuthuk mihingte leitunga iomna athu pitna cih limtak muhkhiatna tungtawnin hih mipilte atamzaw tapidaw vive mah ahih mahbang Pasian thu tawh limtak hongbulhtuah thei uh ahihman leitungbup Pasian thuluanzia mahzong hongheizo uha manpha mahmah hi. Amaute thumuhna zong theileng tampitak eimah le eimah ithupina hong theisakding ahihman amau thumuhnate suutleng deihhuai kasa hi.\nExistence cih kammal Mikang pau ‘ex’ cih bangmahlo ‘out of’ cihna leh ‘sistere’ ‘dingtang’ ‘stand or to stand’ cih kammal kigawm pan hong kipan khiahi-a Pasian mahmah in na-te hitaleh mihingte ahizong bangmah om nailopan mihing in Hong omsak ahihi. Tua bangmah ompan Hong omsakthei Pasian bawl mitezong inuntakna bangmah lopan Hongbawlin leitung Hong omsakthei ahihleh Pasian in ei le ei thupina athei thei-in Hongsiamin tua Hong omsakpa’ thu mahtawh imihing nunna ahoihzaw amanpha zawsemin kihoih bawlpha theiding ihihi. Tuapan mihingte hoihzawtham nunna ahizong pilna siamna izonna khatpeuh peuhah ahoih khangto nuntakna hongom khiading ci-in limtak hongsuutin mitampi takte nuntakna huupzo lamdang sakzo uhi.\nHih existential theology mihingte Pasian in leitung hong omsak thupina tawh kisai amau genna ah mihingte amawk mawkin hihleitung ommawk hilo Pasian gelna leh deihna sung om mithupi te ihihi. Mikhat peuhpeuh in tua Pasian gelna deihna thupi amuh atheihtheih angahtheih nang nakhat peuhpeuh limtak sem hahkat tak zongkhia leh tua isepna khatpeuhpeuh thupitak ngaihsun in tua isepna tungah limtak ki-apin semleng thupha daupaiina kingah in tua in Pasian in mihingte Hongbawlna adeihna zong ahihi. Mikhat nunna sung lawhcinna thupina ngahtheihnang asepna khat peuhpeuh thupi asakpen tung ki apzawhna (commitment) tungding ahihi cih namu khia uhi. Pascal kici miplpa muhna ah mihingten ithupi, imanphatna neih leh ngah semsem theihna’ng thunih itheihding thupi hi. Khatna ah mihingte ingaihsunna zanghin ingahtheih pilna leh ihlungsim sung lungsim tawngtawh ingahtheih Khapilna Pasian tawh kizopna tuate nih thupi hi. Tua ingaihsutna tawh ingahtheih pilna in leitung pilna isintheih leh ingaihsutna pan hongom pilna sinna pan kingah theihte hi-a lungsim tawngtawh ngaihsun in ihlungsim ipiakna tawh imuh ingahtheih pilna biakna pan ingah khathu lungnopna lungdamna hoihna, lemna cihte ahihi. Hihte nih om kimlo-in mihingte nuntakna cingtaak cih omtheilo hi. Hih bangteng pilna tawh kidim thupina ingah theihnang limtak zong ngaihsun in kuhkaltak isepna khat peuhpeuh limtak thupi’t ngaihsutin tua isepna tungmahah iki apzawhna tungtawn ingahtheih ahihi. Tuabang hihtheih nading Pasian in mihingte Hongpiak letsong ahihi.\nPasian thuluan (theology) tawh kituakin mihing thupitna:\nPasian thuluanzia (theology) Pasian thuthuk suutsiamte muhna mihing thupina zong limtak theileng theihnophuai mahmah mihingte nuntak omzia hoihtak hongtheisak hi. Amau muhna ah mihingte pumpi/taksa (body), lungsim (soul), leh S/spirit (Kha) tawh nungta ihihi. Tua pumpi cihleh lungsim nu sungpan isuahpih mihing ihihna hi-a Khapen mihing nungtasak kha hi-a minungta khati neihtek ahihi. Tua khaleh lungsim tawh anungta mihing sa-mi, mimawk mawk khat isuah theihna hi-a tua mimawk mawkkhat hihnapan lungsim kha Pasian Kha ahihkeh KhaSiangtho tawh hongki gawmteh tua mihing sa-mi cihbek hinawnlo Khami Pasian mi asuakthei ihihi. Hih Khami isuah theihna’ng imihing sa-mi pumpi kha le lungsim bektawh kicing zolo. Tua taksa nuntakna lungsim Pasian KhaSiangtho tawh kigawmin inunna sung hong omteh tua mipa/nu pungman mihing (normal) khat hihnasang avaang lianzaw nunna (supernatural beings) Pasian KhaSiangtho tawh kidim nuntakna angahthei hi-a tua dinmun in Pasian lim le mel sun Pasian mi taktak isuah theihna hong hihi.\nAnawngkai pen mihingte nuntakna in taksa pumpi leh mihing suahpih lungsim bek Pasian thu ahih keeh leitung thupil thuhoih ngaihsut theihna tawh kigawm in kizop beekkeh tua misung hoihlohna bekbek omthei-a tuapen satan (khanin) tetawh kizomthei ahihman tua khanin tawh kizom mihing Khami cihgenloh pungman sa-mizong hinawnlo lai-in satan mi (mihing le dawimang kigawm mi) suak tangial theihi. Tua hi-a mihingte Pasian thu ahihkeh leitung thuhoih thupil, hoihna thutak bek ngaihsun theimi hihding thupi mahmah hi. Tua ahihkeh mihingte nuntakna kha-gilo tetawh kizomin pungman nuntak hoihna ngahkik zawh dingzong hamsa thei hi. Tua hi in thu-um mite Pasian iupna leh Pasian thutawh inuntakna in bangzahtak manpha cih hong theisak hi. Tua mihing nuntakna sungah Pasian KhaSiangtho tawh kidimna cihpen atunga igensa bang mikhat pungman hihnasang ahoihzaw, amanpha thupizaw hongsuak sakthei hi-a tua in Jesu Khazih iup isanna tungtawn KhaSiangtho mah limtak lunggulhna tawh isaptheih ikidimhtheih tawntung ding athupi mahmah hong hihi.\nTua ahihman in mihingte adiak in thuum mite nuntakna ah Pasyan KhaSyangtho bangzah in manpha: Pasyan gupkhiatna ingah theihna’ng ahizong, tua gupkhiatna ingah theihna tungtawn mahin Pasyan tate cih suahtheihna leh Pasyan neihbang lungsimpha neihtheihna vaangliatna Hongneisak hi in Eite mihing manphatna mimawkmawk khat ii manphatna sah asaang ahoih athupizaw nuntakna Hong neisak Pasyan KhaSyangtho ahihi cih itheihding leh upding ahihi. Tua hi a hih KhaSyangtho haang imihing manphatna leh thupina ahoih asang ineihtheihna ahihna iphawk tawngtung ding thupi ahihi.\nHih laigelhna Pasian lim leh meel suthna thu tawh kisai ihsimna tungtawn in lungngaih ding thupi te:\nMihing te Pasian bawl ngiat mah hi ing cih nasaang hiam?\nPasian lim leh meel sunhn cih tawh kisai nang mimal nungtakna ah bang ci bang thupi sa\nCihnop na ah: Pasian in Amah bang a Hongbawl cihna ah abawlsa na khempeuh tesaang thupi ong sazaw ahihna saangthei maw/lo?\nSantheih leh Pasian in tuazahta a thupi Ongsakna nang mimal nuntakna ah bangzah in nang leh nang na kingaihsutna ah thupi naki sa hiam? Kiphasak keei ding cihna hihlo in nang leh nang or ei leh mahmah Pasian muhna nadang tesaang thupi zawngiat a Hongbawlna tawh ki en theimaw/lo? Tuamah tawh midang te mihingte mahmah bangci thupi muhthei cihte Laisiangtho siamte muhna ah Adam leh Eve khialhna hang tua Pasian lim leh meel sutna omnawnlo cih upna leh, tawmbang omlai mah cih upna nang bangci up: Beyond Omlai/nawnlo cihthu te ban ah: Jesu Khazih in Pasian lim leh meel sutna Onglamsak kik cih scholar te muhna bangcibang saangthei/nang mimal nuntakna ah Jesu Khazih tungtawn in Pasian mel sutna bang cibang neithei kisa?\nScholar te muhna Pasian lim leh meel sutna adeihna te lungngai kik in tua te muhna te nang mimal nuntakna ah ahizong tu khangthak mite nuntakna ah bang ci bang kizang kibulhtuah thei in um? i.e, Zomi ngeina sung a om missionary te Hong paima a izat ngeina hoihte L.s.tho Gospel tawh kibang nuntak hoihte twh kisai kei muhna ah: Gospel izaakma nangawn in thuhoih thupha tawh nungta ngiat thei Zomi te ihihna tampi ka mu a Missionary Ongpai ma hun sungteng ZOMI OT thuciamlui L.s,tho bang ngaihsun in, Gospel Ong theisak missionary te Onghilh Khazih sung om nuntakna hoih tawh kithuah khangthak nuntakna te ZOMI NT –thuciam thak cihbang saang a missionary te Ongpai ma zong ineihsa ahoih Zomi ngeina hoihte leh tulai Khangthak L.stho tawh kituak nuntakna hoih gawm thuah in mailam mimal leh mipi/minam nuntakna ah bang ci bang Pasian lim leh meel sutna ahoihzaw sem in langsak theiding?\nScholar theologians adiak in existencetial theologian te muhna dapphah in hih leitung a mihing ih om na thupi manphatna Zomi nang leh kei nuntakna ah ei leh ei peuh ki ennei kien thollo in- freedom from low self esteem, freedom from inferiority complex ka cihna hi, Pasian muhna leh mihing Hongbawl amanphatna telna tawh mailam ah: Topa Jesu’n mihoihte in leitung luahding uhhi acihbang, saang mang lungsim pua in mimal nuntakna ah kuhkaltak nasep pilna zonna siamna hoihte neihtheihnang hah kat in minam ading atul theilo kisia theillo na-hoih sepkhiatna tawh Pasian lim leh mel bang ci bang langsak thei bawlthei ding?\nMihing thupi na leh KhaSiangtho tawh kisai bang ci teel in thupi:\nHih thu ah the doctrine of the Holy Spirit cihtawh ong kisai in thu thuk leh thusau ahih man in\nMailam ah nungelh kikum ni in, KhaSiangtho tawh kisai theihding thupi ah:\nKhaSiangtho in Pasian ahihi\nJesu Khazih sung om vaangliatna neisak miracles: na lamdang bawltheihna khempeuh zong KhaSiangtho vaangliatna hang mah ahihna, sihna nangawn tung gualzawhna vaangliatna tawh thokiksak conquering power ahihna, tulaitak eite nuntakna KhaSiangtho hun gracious period hehpihna hun ahihna phawk gige in: Hih KhaSiangtho in mihingte nuntakna Pasian gelna Pasian lim leh meel suuna Hongbawlna ahoihpen Hongneisak thei Huhpa hoihpen ahihna, tua mahbang KhaSiangtho in mihingte nuntakna Pasian hoihna tawh Hongbawlhoih theipen transforming God ahihna Mimal nuntakna KhaSiangtho in Pasian hoihna tawh Hongbawl hoihtheina tungtawn mah in mipi nuntakna zong Pasian hoihna tawh Hong bawlpha thei ahihna tuatung tawm mah in mihing society mahmah zong hoihtak Ong lamthak transform thei vaangliatna hoihpen anei KhaSiangtho ahihna theiding upding thupi\nMai lam ah Pasyan Lim leh meel tawh kisai Zomi te ngeina sung ah bang teng om in bangzah in manpha hiam cih kikup zawp ding\nPrevious: Sihkohna & sihvui hungelna: Pa John Gin Khan Dal (kum 72, Tonzang)\nNext: Vondeih Kep Ding – 53 (Pau Khan Kap)\nChina ah lingpak namkhat “Aung San Suu Kyi Rose” ci’n min kitamsak\nMalaysia, Ampang ah nupa kopkhat leibat haulua ahih manin ki sihbawl uh\nZCD akum 31 cinna Khawmpi Report panin ngaihsutna tamlo kupna\nZasakna: Zogam Huhna\nBiakna leh minam a ding na sepna ~ Tual Khan Suan


url: =Kalay Airport Kibehlapna hangin Zomi Inn 165 Kituahkhia - TUNGZANG NEWS\nKalay Airport Kibehlapna hangin Zomi Inn 165 Kituahkhia\n(TZN) - Sagaing Province Kalaymyo a kumpi thusai te kiang pan Kalaymyo vanleeng tual(Air Port)behlap sawm ahih manin, Pinlong quarter sung a om inn 165 tak, Taungphila khua ah kituah sak ahih nathu kiza ahi hi. Khua sung upa hausa te'n ama uh tawh akiunau le aki meltheih te tungah,ainnmun logam man a apiakkik uh liausum te akicing le hoihtakin pia kik uh hinapi'n mi pawl khat te'n hoihtakin,ngahlo uh cih kiza ahi hi.Thuneih thusai te'n inn khat i apulam tengbek azaina adung avai tekin,daithaw/huan uumna pen ki mangngilh bawl cit ciat uh in teklo uh ahih nathu\nte zong gen hi.\nKumpi te kiang pan 80' by 60' feet apha leitang(Innmun)te piak asawm nathu te uh,akizak masak tei hangin,thusai Ulian te'n apiak kik tak ciang' 60' by 40'feet apha innmun bek,innkuan khat a ding in apiak nathu uh Kalaymyo ateng mikhatin gen hi. Kumpi thuneihte gen na ah, Innkuan khat a dingin, inn kician khat ta ngahkik theihding ci uh ahih manin,abeisa hun a innkhat sang atamzaw aneite nangawn ciang a dingin, innkhat ai bek ngahkik uh ci hi. Inn mun thak apiakna ahi Taungphila khua ah Pinlong quarter panin 2012 kum bul lamin kikhin khia sak uh hi.\nHih Kalaymyo vanleeng tual golkek/kibehlap nading Project pi pen Air Bagan Airline Company neihpa U Tay Za i gelna inn le lo ,mun le mual lamna/sepna munte ah,ahih naleh amah mahin lamkaih in a asep khiat ahih nate zong kiza ahi hi. Tu a thu tawh kisai mipi te lam pan a lungkimlo nate Chin Progressive Party pan Pu No Than Kap le A.K.A John Khaw Kim Thang Chairman pa tung ah laikhia uh ahi hi.A thu bul pan in,Zomi(Chin)te ciang apiak-kik uh sumte adang te sang in tawmzaw ahih nathu le tua bang a asep nate uh thuneih ulian te'n atheihlo kineih uh hi ci'n zong gen uh hi.\nPinlong quarter Chairman ahi Mr.Pa Mang in akituahsak innkuan te sazian te bawlsak in akisapna tawh kizui in manzaihna ciaptehna(Record)bawlsak ahi hi. Tua hun Taungphila akituah ma 2009 kum hi a Kumpi thuneih te'n thu apiak khit hun mah ahih nathu te zong kiza hi.\nSource: Khonunthung News\n1/24/2015 02:19:48 pm


url: =Ki hangsansak in toktol asialnek pasalkhat apumpi zawcip, Paralyze :: ZOMI DAILY\nposted on 12 March 2018 at 10:20 am Lomkholna: Australia, News, Sawltak, World\nAustralia gamsung ah pasalno khatin ki hangsansak in toktol namkhat ahi “Slug” ganhing asialin a nomvalh leh akhantawn in khutzaw khezaw dinmun tunlawh cihi. Tuapa minpen Sam Ballard kici a, tuabangin toktol anek pen kum 19 aphak hunlai ahihi. Tu’n Sam Ballard pen kum 28 phakhinta a, pumpi cidamlo Disabled dinmun ah omcip hi.\nSam Ballard in toktol anekna munpen alawmte khat ii Birthday Party khatah anek kici hi. Tuama in amahpen Sydney khuapi sungah Rugby Player khat, kimawl a uk mahmahkhat hi a, ahi zongin toktol anekzawh Wheelchair tungah tucipden dinmun tungmawk hi.\nTua anekkhak toktol pen zusa panin akilawhthei Lungworm kici Parasite namkhat kihelkha hiding in ki ummawh hi. Tuahangin toktol asialnek ciangin Quadriplegic ci’n akhut akhe avekin zawcip, Paralyze piangsak hiding kici hi.\nTua Lungworm kici natna lungno tepen zusa pumpi sungah aomthei hi a, zute te’n ek athakkhiat ciangin toktol “Snail or Slug” te’n zusa’ ek nekha in akilawh hiding kici hi.\nCentres for Disease Control and Prevention te genna ah tua lungno Parasite angahkha atamzaw pen bangmah zatui tampi kibawlluat kullo in damkikthei uh cihi. Ahi zongin Sam Ballard pen zatui zaha akibawlbawl hangin damsiangkik cih omthei nawnlo in akhantawn in Wheelchair tungah aomcipding dinmun cimawk hi. Khatveivei aki hangsansaklua te tuahsiathei hi. Sawltak #zomidaily\nPrevious: New York ah Helicopter khat kia in mi 2 peuhmah siding kici\nNext: Malaysia Vai ~ Pu Thangboi


url: =Mopawi bawlnading ah Helicopter tawh azuat laitak vanleng kia in monu si :: ZOMI DAILY\nposted on 8 July 2017 at 9:35 am Lomkholna: Brazil, News, Sawltak, World\nBrazil gamsung, Sao Paulo khuasung ah mopawi bawlding in monu Helicopter tawh akikhak laitak vanleng kia ahih manin monu si cihi. Hih tuahsiatna pen nungkum December khasung in Sao Paulo khuasung ah thupiang hi a, ahi zongin Helicopter akiatlaitak Video pen nungdiak in hongki khahkhiapan ahihi.\nMopawi abawlding monu minpen Rosemere do Nascimento Silva kici a, kum 32 aphakhin khat ahihi. Apasalding pen Udirley Damasceno kici minnei khat ahihi.\nMopawi bawlnading munah alawmpa in lamdang asak mahmahding in Helicopter tawh tungviauviau ding cih ngaihsutna tawh Helicopter tuangin aki khasak ahihi.\nHelicopter tungah monu pen asanggampa in tutpih a, amai ah vanlenghawl Pilot leh Photographer numei khat, akigawm in avek un mi 4 atuangkhawm uh ahihi. Photographer numeinu zong naupaai hisawnsawn in, kha 6 phakhin cihi.\nAlawmpa in mopawi bawlnading biakinn ah angak hi a, biakinn zuanin Helicopter tawh alen laitak biakinn atunkuan in vanleng kia in, asungah atuangteng avek un si uhhi.\nHelicopter tawh alen laitak uh Photographer in Video Record bawlkawm in, gualnuamsa leh mopawiding lawptak in alenlaitak uh vanleng kiasuk mawk hi.\nVideo pen July 05 ni in YouTube ah akikoihpan hi a, ahi zongin 1,742,777 Views phakhinta hi.\nHelicopter akiatsuk madiak in khatvei kilokgawp “turbulence” himahleh monu in asanggampa khut lenin nuihmai hiuhiaulai uhhi. Ahi zongin asawtlo in Helicopter kilokgawp in kiasuk a, avek un si cimawk hi.\nHih mopawi avaihawm Wedding Planner khat ahi Carlos Eduardo Battista in agenna ah monu in mopawi bawlna ah kuama theihloh in lamdang asakvat dingin Helicopter tawh katungnuam ci ahih manin, Helicopter tawh apai ahihi ci’n genkhia hi.\nVanleng akiatlam pen alawmpa in theilo in, biakinn ah ngakngak a, anunung ah Pastor pa’n monu pen Helicopter kia in sihi ci’n mipi lakah pulakloh phamawh ahih manin pulak khiata hi.\nKhuahun hoihlo, guahzu in meitamlua ahih manin singkung phukha in Helicopter akia hiding kici hi. Sawltak #zomidaily\nPrevious: Malaysia, Ampang ah nupa kopkhat leibat haulua ahih manin ki sihbawl uh\nNext: US gamsung ah June khasung in nasep 222,000 Jobs kibehlap


url: =Church Councils ~ Evan. Suangh Dal :: ZOMI DAILY\nposted on 27 May 2015 at 9:01 am Lomkholna: Article, Biakna, SuanghDal\nTanglai Christian Pawlpite pan palai sem makaite in kimuhtuah hun nei zel uh a, tua pen thuzuihna (doctrines) pawlkhat tawh kisai a hunhun a hong piang upkhialhnate a kimutuah palai kah tengin kikupkhopna nei uh hi. Tua banga thu vailian kikupkhopna khawmpi pen Church Council kici hi. Pawlpi masate’ hun lai-in thu vailian kikupna khawmpi pawlkhatte a nuai-ah en dih ni. Tuate in: –\nHih a tunga khawmpite khit le tuhun modern ecumenical movement ong kipat ma kikal Christian khawmpi Church Council tawh kisai pen Roman Catholic Pawlpi sung bek ah kibawl zelzel lai hi. Modern ecumenical movement a khiatna pen khangthak kimlepam kipumkhat nading hanciamna cih ding ahi hi. Hih banga Church councils te buaipih tanglai thu upkhialhna nam giatte a nuai-a bang ahi hi.\nAmun (Palace) – Ani (Date) – Athu (Subject)\nJerusalem Council – (Sawltak 15) – Judaism\nCouncil of Nicea I – AD 325 – Arianism\nCouncil of Constantinople I – AD 381 – Apollinarianism\nCouncil of Ephesus – AD 431 – Nestorianism\nCouncil of Chalcedon – AD 451 – Eutychianism\nCouncil of Constantinople II – AD 553 – Three Chapters\nCouncil of Constantinople III – AD 680 – Monothelitism\nCouncil of Nicea II -A D 787 – Iconolatry\n1. Jerusalem Khawmpi (Sawltak 15)\nJerusalem Khawmpi tawh kisai Sawltak 15na bup ah kisim thei hi. A buaipih uh thu pen Judah ngeina le thukham ahi hi. Judah mi, Gentile mi cih bangin minam vai zong kihel hi. Judah ngeina tawh kisai buaina ahih manin Judaism kici hi. Hih pen Christian khawmpi khempeuh lakah a masa penpen ahi hi.\n2. A Khatveina Nicea Khawmpi (Council of Nicea I)\nHih khawmpi ah Arius a kici pa’ thusuak kibuaipih hi. Tua pa’ thusuak pen Ariansim kici hi. Arius pen tulai pau leh Alexandria khua ah Sya a sem khat ahi hi. Khrih pen mihing sangin vanglian zawin Pasian sangin zaneu zaw hi. Khrih pen Pasian taktak hi lo hi cih thu hilh hi. Khrih pen a kipiang sak khempeuh lakah gah masa pen hi a, a tawntungin Pasian tawh a om khol gige sa hi lo hi, cih bangin hilh hi.\nKhrih pen a kipiangsak ahi hi cih upna nei hi. Hih thu upkhialhna pen misiangtho Athanasius hanciamna tawh Nicea I khawmpi pan upkhialhna hi ci-in A.D. 325 kumin kitangko hi. Upna maan ih cih in Jesuh Khrih pen a kipiang sak hi loin a tawntung pan a tawntungah Pasian tawh kiza kimin a om den Tapa-Pasian (God the Son) ahi hi. Jesuh Khrih ii a mihing hihna za ah za up kul a, tuamah bangin za ah za Pasian ahihna zong up kul hi (Phil. 2:6; Rev. 1: 8).\n3. A Khatveina Constantinople Khawmpi (Council of Constantinople I)\nHih khawmpi ah Apollinarius a kici pa’ thusuak kikum uh hi. Hih pa in (A.D. 310-390) kikal hun sung tengin Jesuh Khrih pen za ah za Pasian taktak hi a, ahi zongin za ah za mihing taktak bel hi lo hi cih thu ong hilh leuleu hi. Hih pa’ thusuak pen Apollinarianism kici hi. A Pasian hihna in a mihing lungsim luah khia a, mihing lungsim taktak nei lo hi.\nPasian pen mihing pumpi tawh ong kineih hi beka, mihing taktak hi lo hi cih thu hilh hi. Hih thu zong upkhialhna hi ci-in Constantinople I Khawmpi in A.D. 381 kumin tangko hi. Upna maan ih cih pen Jesuh Khrih pen za ah za Pasian bek hi loin za ah za mihing taktak zong ahi hi. Jesuh in mihing lungsim taktak nei kei leh mihing taktak hi thei lo ding hi (Heb.2:14; 1 John 4:1-3).\n4. Ephesus Khawmpi (Synod of Ephesus)\nHih khawmpi in Nestorius kici pa’ thusuak buaipih hi. Hih pa pen (A.D. 451) kumin si hi. Hih pa’ thusuak pen Nestoriansim kici hi. Hih pa in Topa Jesuh Khrih sungah a kibanglo minih, mihing le Pasian kigawmin tengkhawm hi cih bangin thu hilh hi. Jesuh Khrih in lungsim nih nei hi. Tua ahih manin mihing nih pha uh hi cih bangin hilh hi.\nA mihing hihna pen a Pasian hihna in ukzaw hi ci hi. Ahi ding bang napi-in upkhialhna hi ci-in Synod of Ephesus in A.D. 431 kumin tangko khia hi. Upna maan ih cih in Jesuh Khrih pen lungsim nih nei mihing nih kigawm cih bangin kihilh lo a, Pasian’ pianzia le mihing pianzia nei cih ding hi zaw hi. Jesuh Khrih pen nih hi loin khat ahi hi.\nA pianzia tawh kisai-in a mihing hihna ah si a, a Pasian hihna ah si ngei lo hi. Jesuh sihna pen Pasian’ pianzia a nei lo mihing khat ii sihna ciang bek hi mawk leh vangliatna nei zo lo ding hi (Maangmuhna 1: 12-18).\n5. Chalcedon Khawmpi (Council of Chalcedon)\nA.D. 500 ma diak pawlin thu buai khat ong piang leuleu a, tua pen Eutychius a kici pa’ thusuak ahi hi. Hih thusuak pen Eutychianism kici hi. Hih thusuak in za ah za Pasian, za ah za mihing hihna tawh a kidim tawntung Jesuh Khrih ii a pianzia thu nial hi. Gentehna, a mihing pianzia pen damdamin a Pasian’ pianzia in valhtum ahih manin Pasian’ pianzia bek nei ta hi. Amasa-in mihing bangin ong pian ma hunin Pasian’ pianzia bek nei hi.\nNihna ah, mihingin ong pian a kipanin a Pasian hihna tawh kigawm pianzia nih ong nei hi. A thumveina ah, a mihing 00suangdalpianzia pen a Pasian’ pianzia in valhtum kik ahih manin bei ta hi, cih bangin thu hilh hi. Hih thuhilhna a hoih a bat hangin upkhialhna hi ci-in Chalcedon Khawmpi in A.D. 451 kumin tangko hi.\nUpna maan ih cih pen in Khrih pen mimal khat ahihna (the unity of person), a tawntungin mihing pianzia za ah za, Pasian’ pianzia za ah za tawh kidim ahihna, Khrih pen mihing taktak hi kei leh mawhnei mihingte tangmi dingin palai sem thei lo ding ahihna, tua mah bangin Pasian taktak hi kei leh hotkhiat zawh nading vangliatna nei thei lo ding ahihna thu kihilh hi (Phil. 2:6). Mi nih lungsim nih tawh kidim het lo napi-in pianzia nih a nei thei Jesuh Khrih bek om hi. Christ has two natures. Yet he is one person.\n6. A Nihveina Nicea Khawmpi (Council of Nicea II)\nHih khawmpi in a buaipih uh thu pen lim le milim vai ahi hi. Hih lim le milim vai pen Mangpau in Iconolatry kici hi. Christian biakna ah milim zatna le sing pek tung khawngah Topa lim le taang misiangthote’ lim suai-in biakna ah zatna thute hih khawmpi in endik hi.\nHih bang daanin biakinn sung le nisim upna le zuihna ah lim le milim zatna pen Christiante’ zia ding hi kei ci-in A.D.726 kumin kitangko hi napi-in, A.D. 787 kumin a nihveina Nicea Khawmpi panin zat theih dingin hong phuang kik uh a, tuni dongin Greek le Nisuahna lam Orthodox pawlpite ah hong kilim zat mahmah kik hi. Pu RC te bel gen vet loh hi.\nEi Emmanuel Tuiphum Pawlpi in bel tang misiangthote’ upna mah bangin ih biakinn singah lim le milim peuhmah ih zat het lohna pen Topa’ ong ompihna thupha taktak ahi hi. Ih mission gamte le ih area pawlpite in zong hih limpha hong etteh ding uh hi.\nNote: A nihveina Constantinople Khawmpi le a thumveina Contantinople Khawmpi tawh kisai gelh nading laimai kicing nawn lo ahih manin kong guang nawn kei hi. Evan. Suangh Dal References: A dictionary of Theological Terms — M.E MANTON, Dogmatics: Christology — lectures of Grace Ministirial Academy, Manila.\nPrevious: Zomi vai ah aki lehbulh lampi nihte\nNext: Lungdam kohna le maban pulakna


url: =Malaysia, Klang vengsung aom Nurse khat ii mawtaw tungah Bomb kikoihsak :: ZOMI DAILY\nposted on 9 July 2017 at 3:06 pm UTC+9:30 Lomkholna: Malaysia, News, Sawltak, World\nMalaysia, Klang vengsung ah Nurse asem numei kum 27 aphakhin khat ama mawtaw sungah Bomb kikoihsak cih theStar pan kiza hi. Selangor CID chief Senior Asst Comm Fadzil Ahmat ii genkhiatna ah Klang, Kapar sungah Nurse khatin zanni Saturday nitaklam nasep aman ciangin 10pm hunpawl in mawtaw hawlkawmsa in innlamzuan in ciahkhia cihi.\nLampi tungah mawtaw tawh atai laitak in Beeping Sound agingging za ahih manin, a mawtaw bangci hidinghiam cih theicianlo a, ama Uncle te omna Taman Damai, Kapar ah Checking abawlsakding in paipih cihi.\nUncle in Checking abawlsak ciangin mawtaw amailam Bumper tungah muanmawhhuai vankhat mukhia hi. Tuaciang in palik te amanlang in ki zasak a, palik te’nzong Bomb Disposal Unit te zasaksawn in mawtaw tungpanin ahunlap in ki hemkhiathei cihi.\nSelangor CID Chief ii genkhiatna ah tua mawtaw Bumper tungah akikoih pen IED (improvised explosive device) Bomb namkhat nahitakpi a, Bomb Disposal Unit te’n tuzingsang 2:30am hunpawl in Fuse lakhia in, apuakkhamlo dingin bawlthei uh cihi.\nBomb Experts te genkhiatna ah hih apuakkhamthei IED Bomb pen tuithawlneu Mineral Water Bottle ciakhawngbek pha ci a, ahi zongin asung ah apuakkhamthei Explosive Materials leh Switch khawng kikoih cihi.\nMawtaw nei Nurse nupen nitaklam ama nasep hun Shift aman ciangin mawtaw hawl in innlam zuanin aciahkhia hi a, lamkal ah apai laitak in Beeping Sound agingging za ahih manin hih IED Bomb aki mukhia cihi.\nRelated: Malaysia, Klang vengsung ah innbuluh in innteeknu abuan Burglar-rapist kimanta\nHih IED Bomb pen koipan in bangci bangin hongpiangkhia hiam cihpen athu ala akician in hoihtak in ki kancian laiding hi ci’n Selangor CID Chief in genbeh hi. Sawltak #zomidaily\nPrevious: Pasian leh Zomi te ~ Joshua Suumpi\nNext: Italy gamsung ah innkhat kicim in mi 8 in sihlawh


url: =IS dingin upmawh te’n ICRC te nasem Afghan mi 6 kiim that ~ TK Lian :: ZOMI DAILY\nposted on 9 February 2017 at 9:26 am Lomkholna: News, Thangkhanlian, World\nFeb. 9, 2017: IS galkapte dinga upmawh ten zan in Afghanistan gam-a Jowzjar province leilu lam-ah sih theih ding zah a hat vuk tawh kithuah huihpi nun’na (deadly snow storms) ah International Committee of the Red Cross (ICRC)-te nasem Afghan mi guk that uh a, ICRC nasem (employees) nih tu dong kimu loin mang lai uh hi ci-in ICRC spokesperson Thomas Glass in gen hi.\nThomas Glass in ISte’ thah hi dingin ki-ummawh a, ahih hangin a that liante kitel nai lo hi ci hi. “Afghanistan gamah hih banga dahhuai news hangin ka dah mahmah a, sihna tuakte innkuanpihte leh a mangte innkuanpihte ka dahpihna ka pulak hi,” ci-in ICRC President Peter Maurer in a Twitter ah pulak hi.\nJowzjan province governor J. Lotfullah Azizi in Reuters news agencyte kiangah ICRC nasemte pen huhna van pua in mawtaw hon (convoy) tawh vukkhal kicim (avalanche) hanga dongtuakte huhna pia dingin pai uh hi a, tua kiim pen ISte’ hatna leh ngimna mun hi ci hi.\nICRC nasem mimang nihte rescue operation team ten zong lai uh hi. Source: Al Jazeera and news agencies/ Thang Khan Lian\nPrevious: “Flying Car” ahih lohhang mawtaw lengin kithuap, asi omlo ~ ZD\nNext: China in Pakistan gumkhia kik leuleu ~ TK Lian\nCuba gam makai Fidel Castro’ tangthu tomkim ~ TK Lian


url: =Australia, Adelaide ah Zomi khat mawtaw tuahsia in hongnusia (Mangpi, kum 42) :: ZOMI DAILY\nposted on 15 March 2018 at 1:13 pm Lomkholna: Australia, News, Sawltak, World, Zomi\nUpdate: Mangpi pen amin taktak PAU LIAN MANG hi a, nungkum November khasung in Malaysia ah zinin zi neihi. Azi minpen HOIH KIM MAN hi a, tulaitak azi pen Malaysia, Subang vengah om hi. by: Thang Hawi\nAustralia gamsung Adelaide, Port Wakefield ah Zomi khatin mawtaw tuahsia in hongnusia cih kiza hi. Tua hongnusia Zomi pen amin Mangpi cihciang bektawh kithei a, amahpen Salisbury khua ah ateengkhat hi ci’n Daily Telegraph te’n genkhia uhhi. Mawtaw akiphukha pen 3 tak hi in, mawtaw tezong avekin naksiat mahmah hi.\nMangpi pen kum 42 aphakhin khat hi a, Port Wakefield, Augusta Highway lamzikpi tungah nasem kuandingin apailaitak in ak bekbek apua Truck mawtawpi khattawh ki maiphutkha uhhi.\nMangpi pen Mitsubishi Sedan mawtaw khattawh amahguak atuang hi a, aki phutkhakna aphual ah sisuakpah hi.\nPolice te pulakna ah Wednesday zingsanglam 6am hunpawl in Augusta Highway tungah thupiang ci uhhi.\nMangpi ii hawl Mitsubishi Sedan tawh aki maiphutkhak masa pen Truck mawtawpi hi a, tua ahawlpa zong nakliamlua mahmah ahih manin Royal Adelaide Hospital ah vanleng tawh kipuak pahhi. Tua Truck Driver papen kum 43 aphakhin khat hi a, amahpen Tanunda khuasung ah ateengkhat ahihi.\nTruck mawtaw sungah ak bekbek akigawm in 3000 val akipua hi a, mawtaw tawh asungah akipua ak khempeuh avekin kangtumgawp hi.\nMangpi ii mawtaw nungah azui adang mawtaw khatzong tuahsiatna ah kihelkha hi. Tua mawtaw sungah mi 4 atuang hi uh a, mi 2 pen Chin State pan hi in, adang mi 2 tepen namdang kici hi. Tuate zong avek un liam uh a, ahi zongin sihlawh liangdingin huaisia samlo uhhi.\nHih mawtaw tuahsiatna pen huaisia mahmah ahih manin, Northbound Traffic te ki khakcipsak in, Balaklava leh Copper Coast Highway ah kitawnsak hi. Southbound Traffic tepen Nantawarra lamah kitawnsak hi.\nTuahsiatna aphual ah bangcibang taktak in tuahsiatna piang cih asitcian dingin “Major Crash Investigators” te kipanpah uhhi.\nMore: India ah mopawi pawisiimding apai mawtaw khat tuahsia in mi 25 si\nMangpi vaipen Facebook tungtawn in pawlkhat akizakna ah amahpen voksasai, vokgawhna ah asem kici hi. Nungdiak mahmah inzong Malaysia ah zineiding in apai ci a, tulaitak zong azipen Malaysia ah omlai hihtuak hi. Athu ala akician in atheipeuh in Comment pan ahi zongin ki Update totoni. Sawltak #zomidaily\nPrevious: Nupi khatin kum 2 aphapan atanu mawtaw sungah nusiakha in sihlawh\nNext: Gamsa leh mite leh keimah ~ Tdkhen


url: =Laphuah, Lasak siam leh Pasian nasem TL Mungbawi Tangthu Tomno. - Laibu Saal\nHome > Mimal Taangthu > Laphuah, Lasak siam leh Pasian nasem TL Mungbawi Tangthu Tomno.\nLaphuah, Lasak siam leh Pasian nasem TL Mungbawi Tangthu Tomno.\nMin : Nang Gin Mung (TL Mungbawi)\nNuu leh Pa min : Pa Thang Khua Lian & Nu Cing Ngaih Niang\nBeh : Tunglut\nPianpih sanggam u leh nau : Pianpih sanggam 9 pha in tulaitakin pasal 4 le numei 2 Pasian thupha tawh damlai hi.\nZii leh ta neihna :\n2005 kumin Topa’n zii khat hong pia hi. A min pen Nel Lun Cing (Esther Lun) hi in Amah pen Phaitu khua pan hi. A zii in Zo ngeina van tuamtuam zuak pen nuam sa mahmah in a kaihkhawm zong siamin kiva mahmah hi.\n2006 kumin Topa’n tapa ithuai mahmah khat A min pen Tg. Lian Sian Tuang (TL Sianbawi) pia in tulaitakin tan 3 akah lai tak ahi hi.\nKhua lui : Mauvom Khua\nBiakna Pawlpi : AG\nKhan khiatna leh Teenna khua :\nMun tuamtuam sang kah kawikawi in Sang kahna dungzui-in Mauvom, Khenman, Cikha, Tonzang, Zangkong ah khangkhia zaw hi.\nPilsinna leh Sangkahna :\n• Tan 1/2 - 4 (Mauvom)\n• Tan 5- Tan 9 (Cikha)\n• Tan 10 (Tonzang, Topa panpihna tawh 1998 kumin tan 10 zo)\n• B. Th (Yangon, EBS)\n• Music Diploma (Madalay, HFMC)\nUk : lai sim, lai-at, limsuaih, kimawlna tuamtuam, music. Ahi zongin Pasian hong guat-tawm pen Music lam hi zaw hi.\nNasepna leh mapannate :\nCross AG pawlpi ah Pastor dinmun tawh Pasian gam ading mapang in ZOMUS -USA Kipawlna ah President din mun asep laitak hi.\nLaphuak zah :\n150 kiim pha ta in Pasian thupha taktak tawh Pasian piak ngiat late atamzaw pen Album(Khui) sungah a kikhum vive ahi hi.\nHong Zeek in.\nPhuak/Sa : Tl Mungbawi\nLa Album(khui) sungah la dawng 35 kiim sa khin hi.\nKivaakna ding nasep :\nPastor (Pawlpi kem sia)\nTup leh Ngim :\nLa le thu tawh Pasian gam ading hih theih zahtawp in sung khia-in mapang den ding.\nLaisiangtho bulphuh :\nEite-a' dingin na a hong sepsak, eite' ngetzah val, leh i ngaihsut zawhloh zah dongin a vangliatna tawh tampi tak a hong hihsak thei, eite' Pasian pen, pawlpi mite khempeuh leh Khrih Jesuh tawh a kipawl mi khempeuh in a khang khangin a tawntungin phat ciat ta uh hen. Amen.\nMipilte etc.. kammal hoih bulphuh:\nLai Siangtho, Pasian kammalte mah bulphuh penpen den hi.\nZomi namte minam vai na muhna leh nadeihsakna;\nTulaitak pen pau-le-ham, khua-le-tui, beh-le-phung in i pawlpi ciat nangawn hong khenlaitakin mu ing. Tua khit teh minam vai le biakna vai kimat kaihgawpna zong tampian lai sa ing. Gentehna: Pawlpi sep ding khat pen kipawlna khat in va vaihawmgawp cih khawng-a, …kipan a tuamtaum…etc. I Zomi vai-ah a telsiam nai lote i langbawl khakna-ah eimah tampi kisuplawh sa ing. Na khat peuhpeuh a kitelsiam dong lungduai takin ngaksiam ding kisam sa ing. Ahizongin a sawt loin a hoihpen dingin i biak Pasian in biakna vai ahi zong, minam vai ahi zongin zingvai thak khat hong hawm nading pen ka thungetna hi.\nZomite lalam na muhna leh na deihsakna :\nKhangto sa ing. Deihsakna kammalah, mi’n bawl tah ci-in Album khawng mawk bawl ziauziau loh ding thupi sa ing. Talent a neite mahin hong bawl lel henla, sum pawlkhat a piak manin Album sungah la sasak pong, cih khawng om nawn kei mai leh zong i Album quality hong hoihin, hong zahtakhuai semsem dingin lamen ing. Copy in zuaksak sim, a bawlte zuaknopna munte-ah kizuakkhin nai lopipi Youtube khawngah koihsak sim, laphuakte tungah ngetna, zaksakna om lopi-in ei mimal Album sung khawngah na saksak ziau, guangsim ziau (ama la ka saksakkik nop peuh a lungdam ding hisuk peuh, khawng ci ziau lai)…cihte pawl hong om nawn kei photphot leh zong lalam-ah Pasian in sathau a nilh i mi i sate nuntakna man nei-in, hong nuamtuam ding hi.\nMundang gamdang na painopna gam te :\nHong kisapsapna munte ka utna zong hipah mai sa ing.\nLeitungah lasaksiam nasak mi 3:\nMichael W Smith (Pastor a sep kawm mahin mundangah Gospel Concert khawng a bawl teh kilumlet a kul leh zong mipite mai-ah sem ngam nasia sa ing, a slow late slow thei, a heavy late heavy siam), A dang nih ding pen teel hak sa ing, ka deih tam pian.\nZomi sungah lasak siam nasak mi 3:\n1. Mi masa sung pan Lengtong Pauno’ “aw” mah in mipi sawt khoih zo sa ing. Pasian in zong a “aw” sawt kepsak sapen ing.\n2. Sangpi (Pasian mitsuan, i Zogamah suak lo, khangkhia lo napi ei pau bang hong siamto lel, ettehhuai zong sa ing).\n3. Kamsen (Tedim pau lian siam lua lo bang na pi mipite adingin Tedim kam ngiat tawh laphuak, lasa setset, Pasian zong it sa ing).\nZomi sung ah laphuak siam nasak mi 3:\n1. Pasian laphuak pen David Kham (A late tam kizangpen)\n2. Zawlla phuak pen Lengtong Pauno (Mipi’n theikimpen)\n3. Gamngaih laphuak pen Thawn Kham (A phuah bek hilo, Zogamah kivui sawm ngiat)\nZomi sung ah music siam nasak mi 3:\n1. Cinpi (Lazy Club),\n2. Siyan (U Tual),\n3. Go Hau (India)\nZolai tawh aki bawl laibu na deih mahmah bu 3 te:\n1. Tedim kam tawh a kigelh Hilhcian kithuah Lai Siangtho\n2. Job Thawngno laibu gelhte\n3. Lawhcinna Lampi (Dong Za Mung)\nNa lai at tuamtuamte:\n Kaalkhat Thathak Laakna (Hih pen kalsimin ka suah zawh kum 4 bang cingta hi)\n Kammal Manpha (Hih pen kalsim-a ka suahzawh kum 1 cing khin hi)\n480 Hammett Dr\nPhone: 678-644-3062 cell\nFb: TL Mungbawi\nItem Reviewed: Laphuah, Lasak siam leh Pasian nasem TL Mungbawi Tangthu Tomno. Description: Rating: 5 Reviewed By: Cinpu Zomi


url: =Tedim gam, Thangkai kual, Tuivial Update :: ZOMI DAILY\nposted on 27 April 2020 at 6:22 pm Lomkholna: News, Zomi\nTutung ZCRC pan an tawh kisai huhna vai hausapa taeh tuzing sang kamkupna na nei thei ung. Khuapua ah khualzin loh ding kham ung. Khua nga kipawl in lutna pusuakna ah khutsilna koih in a lut a pusuak sazian bawl ung cih a nasepna hong gen hi. Tua mun ah nasem te ading khuttuam le mask a kisapna uh hong phulak hi.\nAn tawh kisai pen Tuivial khua lian in khal sung khom theih dingin na vaihawm thei ung. Natna vai hong sawt leh kicimawh thei veve ding hi. Cihmawh ka tuak hun uh ah nawhtak le muangtak in hong zasak nung. Tu le tu in khuasung ah meikuang paisuaklo dingin na vaihawm khol thei phot ung. Ko tangtang theilai kahih manun a cimawhzaw le a dongtuak zawte in a ngah masak zawk ding lunggulh pih ung, ci in hong dawng hi.\nZYA Zozang le khua upate in a cimawh thei ding innkuante sazian bawl khin ung ci in ZYA lampan thu hong puak uh hi. Khaikam pan kivan theilo ding ahih manin ZCRC headquarter ahi ZYA zumpi ah lut suak dingin na kigen thei ung.\nContact ka zon laitak hi in khua makaite tawh kong kiho khitciang report kong puakkik ding hi. Zam Thuam (EC Member, Zomi COVID-19 Response Committee)\nZolen khua ah inn nih in ong hopihna tawh kizui in antang,be le sathau na puak thei ing. Inn khat pen innkuan mi 9 pha in inn khat pen mi 13 pha hi.\nHausa pa tawh zong na kimu thei ing. Ama muhna ah natna vai bel khua sungah buaina khol kei in nek le dawn pen buai pianpian ta ung. Tu kha bei bangciangin inn 120 sung pan a lang bangin hamsa mahmah ta nung ci hi. Lian Tuang (President, Zomi COVID-19 Response Committee)\nZomi COVID-19 Response Committee pan naklemuk tuam (mask) pen leiding hamsa luata ahih manin hand made kivai hawm a Kalay Zato pan guide line zui in volunteer ten aki sep laitak hi. Mal 2500 peuhmah bawlkhiat ding kihan ciam hi. Hih kizo le khatvei zat a paih hinawn lo in kisawp siang a zatkik theih ding ahi hi. ZCRC Volunteer Coordinator Kimtuang le a teampihte hanciamna hi a huntampi a kipiakkhiatna uh hangin zattakna i pia hi. Zomi COVID-19 Response Committee April 26, 2020\nApril 25 nitak in Zomi COVID-19 Response Committee pan Khaikam ading handmade mask 100, Sunday coffemix thoh nih le ေဝစာ 500 Sia Pau KimTuang (Incharge, ZSYO), Coordinator of Volunteers, ZCRC le a pawlte in hong puakto uh a Khaikam khangno te in kisang thei hi.\nApril 25 ni mah in Khaikam No.3 veng sung teng le Quarantine lut inn te, kuai leipi le veng sung bup ah tua veng hausa ahi Pa Khen [email protected] Khinpume in makaih in lungno dawina za kapna nei uh hi. Tua banah Pa Khen Pum in veng 3 na sunga om Quarantine lut inn 7 te ading inn khat ciang sathau thawl khatta piak khia hi. No.1 hausa Pa Lian Dal in No.4 veng a Quarantine lut inn nih adingin sathau thawl nih le quarantine lut inn 9 ading ci tawi khat ta pia khia hi.\nApril 26 ni zingin Khaikam khangno te in Veng 4 na sungpan meh dongin Quarantine lut inn 9 te hawmsak in puak pah uh hi. Tua kawm in No.3 hausa pa tungah ZCRC pan hong piak uh handmade mask hopna zong kinei pah hi.\nKhangnote volunteer kuan cil nipan tudong LSD set sathau sai in tuisiang hong sik den uh hi. Tulaitak in Khaikam Myo sungah Quarantine lut inn 9 om a numei 32 le pasal 22 a kigawm mimal 54 pha hi. Zam Thuam\nPrevious: Milim biakna Nam nih ~ Evan. Suangh Dal\nNext: Covid-19 in Zomite hong phongh hi ~ Khaibawi


url: =Malaysia Hotel sungkhat ah papikhat leh kum 10 aphapan atunu aomkhop laitak kiman :: ZOMI DAILY\nposted on 14 September 2018 at 11:44 pm UTC+9:30 Lomkholna: Malaysia, News, Sawltak, World\nMalaysia, Johor Baru aom Hotel sungkhat panin papi khatleh kum 10 bekbek aphapan atunu (Niece) aomkhop laitak kiman cih Bernama pan kiza hi. Johor Baru, Taman Tunku Aminah vengsung aom Hotel khatpan in zanni Thursday zanlam in Police te’n amatkhiat uh ahihi.\nHihvai tawh kisai in kumpi thunei ahi Johor Baru Utara district police chief ACP Mohd Taib Ahmad in agenkhiatna ah papipa pen kum 48 aphakhin khat hi a, atunu kum 10 bekbek aphapan tawh Hotel sungah akiman cihi.\nPapipa pen Cleaner nasep asemkhat hi a, Thursday zanlam 9:15pm hunpawl in atunu tawh Hotel khatah alutlam akimuh ciangin thuneite tungah ki zasak hi. Tuaciangin Police te’n Hotel ah delhpah uh a, tuapan in akimankhia ahihi.\nPolice te’n Hotel sungah adelh uhciangin kongkhak kiumasa uh a, ahi zongin ki honpaklo hi. Minute 5 khitciangin papipa in kongkhak honpan hi.\nPapipa apusuah ciangin puan bangmah silhlo in, Towel dialkhat tawh kitunziau in kongkhak honsak hi. Hotel inndei sungah numeino khat aguaktang dekphial in kimu hi.\nAthu hoihtak akikan ciangin tua numeino kum 10 bekbek aphapan pen papipa ii atunu (Niece) ahihlam kitheikhia hi ci’n Statement ah tuni in thunei te’n pulakkhia uhhi.\nPapipa pen zi leh ta aneikhintham hi a, ta 3 neikhin in atate zong kum 25 leh kum 28 kikal aphakhin ahihi. Naupang kumcingnailo bekthamlo, sileh sa kinei mahmah (Incest) aomkhawm uh ahih manin, papipa pen Section 376A of the Penal Code tawh thu kibawlding cih kiza hi. Sawltak #zomidaily\nPrevious: Pasian mite sukha ken ~ Tdkhen\nNext: Phalbi hunsung khutdawn khedawn votluatna pan bangci kidalding ~ Hau Lun\nLai mai khat gelh nadingin bang kisam masa hiam?


url: =England, Oxford College ah pahtawina in akisuang Aung San Suu Kyi lim ki lakkhiatsak :: ZOMI DAILY\nEngland, Oxford College ah pahtawina in akisuang Aung San Suu Kyi lim ki lakkhiatsak\nposted on 30 September 2017 at 11:14 am Lomkholna: News, Sawltak, World\nEngland, Oxford College te’n pahtawina in akisuang Aung San Suu Kyi ii lim lakkhiatsak sese\nEngland gamsung Oxford College ah Aung San Suu Kyi pen sang akahngei “Undergraduate” hi a, ama lim “Portrait” khatzong pahtawina in mipi muhding in akisuang ahihi. Tua Aung San Suu Kyi ii alimpen Thursday ni in College thunei te’n mipi muhding in akikoihna panin hemkhia in, sengcipsak uh cih The Guardian pan kiza hi.\nMyanmar, Rakhine State sung aom Rohingya te vaitawh buaina apianzawh akipan Aung San Suu Kyi pen leitung gammakai te’n mawhsak mahmah uhhi. Hih Oxford College te’n Aung San Suu Kyi ii alim ahepkhiat sakzongpen Myanmar’s Humanitarian Crisis vaihangmah ahihi.\nSt Hugh’s College thunei te’n kongkhakpi “Main Entrance” ah akisuang Aung San Suu Kyi ii alimpen Thursday ni in ahepkhiatsak uh hi a, sangnaupang athak te atunkikma in ahepkhiatsak ahihi.\nAung San Suu Kyi pen 1964 pan 1967 kum kikal sungteng hih College ah Politics, Philosophy, Economics cih Subject te asin in sang akahngei “Oxford Alumna” khat ahihi. 2012 kum inzong hih College sanginn ah Suu Kyi ii asuahni 67th Birthday Party bawlsak uhhi. Tuabek thamlo, Oxford University paninzong Honorary Doctorate pia uhhi.\nAhi zongin Rakhine State sung aom Rohingya te vaihang in Kawlgalkap “Myanmar’ s Military Forces” te’n minam mangthangcip liangzahding in bawlsia uhhi ci’n ki mawhsakna tawh Aung San Suu Kyi nangawn in gensiat thuaklawh dikdek hi.\nSt Hugh’s College te’n hihvai tawh kisai in Statement agenkhiatna ah tukha kipatcillam in Painting athakkhat letsong in kingah ahih manin, tuapen tawlkhat kisuangphot dinghi. Aung San Suu Kyi ii Painting ahihleh vankepna Storage sungah ki kemcip photding hi ci’n genkhia uhhi.\nAhi zongin hihbangin St Hugh’s College te gamtatna pen meidawivai mahmah hi ci’n urma Campaign UK te’n mawhsak uhhi.\nurma Campaign UK panin Director asemlaitak ahi Mark Farmaner in agenkhiatna ah hihbang in St Hugh’s College te gamtatna pen meidawivai mahmah hi. Aung San Suu Kyi in Burmese Military te gamtatna panpih ci’n namawhsak uhleh ama kiangah laikhak unla, Human Rights zahtak un ci’n nagending uh hilel lohiam ci’n genkhia hi.\nHih Aung San Suu Kyi ii alim “Portrait” pen limsuaihsiam minthang Artist Chen Yanning in 1997 kumin asuaihsak ahihi. Ataktak in hih Portrait pen Aung San Suu Kyi ii apasal Michael Aris ii neihsa hiza hi. Michael Aris zong Oxford Academic khatmah ahihi. 1999 kumin Michael Aris si a, amah asihkhit ciangin tua Portrait pen St Hugh’s College te’n angahkha ahihi. Tua Portrait pen North Oxford, St Margaret’s Road lampan St. Hugh’s College alutna kongkhakpi “Main Entrance” ah akisuang ahihi.\nRelated: Pope Francis leh Aung San Suu Kyi kimu in Diplomatic Relation kipsakta\nAthupikhual mahmahin akigen England tezong hici vevemawk uhhi. Nungdiak inzong Rakhine State sung buaina aom ciangin England gamsungah Military Training kahding in asap uh galkapte ciahsak ziaumawk uhhi.\nMihing tepen hunkhatlai kipahtawi ngeingai, hunkhatciang ki gensia, ki phunsan ngeingai hilelmawk hi. Tulaitak hongphatphat te tektekin, hunkhat ciangin hong gensiakik leuleuding uhhi. Hongki pahtawi, hongki phatbawl khempeuh lungdamluat pahpahding hihetlo mawk hi. Sawltak #zomidaliy\nPrevious: ZAM Thupuak :: 01 October 2017 (Zomi League 2017 vai zaksakna)\nNext: Kuala Lumpur vanlengtual sungah Kim Jong-nam athat numei 2 te thusitna kinei kikding\nPasalte tawh kisai kamtamte thugen pawlkhat\nKi cingsak photni ~ Tdkhen


url: =Laisiangtho sungah a zaknophuaipen tangthute lakah Jonah tangthu kihel hi. Pasian in a sap Kamsangpa hi napi bangci mawk hiam? Pasian’ sapna taisan hi. Tangthu hoih mahmah tawh Pasian in amah a zolkhit ciangin Topa’ thu mang dingin lungsim khentat napi, bangciang hih sawmbek hiam? Teci a vapanna mite in kisikkik takpi in amau a suahtak takpi ciangin, a phun ciak ding ciangbek ahi hi.


url: =Lawm hoih i cih ~ Go Van Mung :: ZOMI DAILY\nposted on 7 June 2016 at 9:44 am Lomkholna: Article, Biakna\n“Ka vengte i cih kuate ahi hiam?” (Luka 10:29) Khat vei Thukham hilh siate khat Jesuh kiangah hong pai-in nuntak tawntungna ngah nading tawh kisai thudotna nei hi. Jesuh in “Thukham sungah koi dann in kigelh ahia?” ci-in adot leh, Thukham hilh siapa in, “Topa Pasian pen lungsim khempeuh, nuntakna khempeuh, hatna khempeuh, leh pilna khempeuh tawh it ding. Tua khitteh, nang le nang na ki-it bangin na vengte it ding, ci veh ee,” ci-in dawngkik hi. Tualeh, Jesuh in: “Hi lua zen ei, lawm, tu-a teng zui peuh lecin nuntak tawntungna a ngah nahi ta ve,” ci pah hi.\nAhih hang, Thukham hilh siapa pen kidiksak nuam, kitangsak nuam ahih manin,” Tua ahih leh, ka vengte i cih kuate bang hiding ahia?” va ci niangnuang se hi. Jesuh in ;”Khat vei mipa khat Jerusalem panin Jericho lamah a paileh lamkal ah guta buluhte in vuagawp uh hi. A vuakgawp khit uhteh a neih a vante lak sak uh hi. Lamkal-ah a si dingin nusia uh hi. Tua zawh a sawt hetloin siampi khat tua lampi zui-in hong paileh tua mipa mu hi. Ahih hang paisan ziau hi. Siampipa a paikhiatkhit a sawtloin Levi mi khat tua lampi zui-in hong pai leuleu hi. Levi mipa in zong mu napi-in paisan leuleu hi. A tawpna ah Samaria mipa khat tua lampi zui-in hong pai leh mi cimawhpa mu hi. Tua bangin a muh ciangin, hehpihhuai sa mahmah hi. Mi cimawhpa nusia ngam lo-in ahi thei bangin don-in khoi-a, a kep banah a kisapna a dangteng zong vaihawm sak lai zen hi,” ci-in dawngkik hi. Tua khit ciangin Thukham hilh siapa kiangah, “Tua ahih leh vuakgawp athuakpa adingin lawm hoih kua hiding ahia? Siampi pa maw, Levi mipa maw, ahih kei leh Samaria mipa?” ci-in a dot leh, “Hehpihna lungsim a nei Samaria mipa hi,” ci-in a dawngkik hi. Topa Jesuh in Samaria mihoihpa gentehna tawh kisai-in Zomi Khristiante ii nuntakzia ding lim hong lak bek hilo-in zuihloh a phamawh nuntakzia zong hong lak ahi hi. Tua ahih manin koici bangin enpha-in, koici bangin thala-a, koici bangin nuntakpih lehang Jesuh nungzuite ihihna limlemeel i nuntakna sungah hong kilangh thei dinga, midangte in zong Jesuh nungzuite ihih lam hong telthei ding uh hiam, cih etna hiding hi.\n1. Samaria mipa in mihingte manphatna thupi sa hi.\nJesuh in mihingte manphatna thupi sa hi. Tua mah bangin mihingte lungsim sungah a om thusim zong hong pholakna himai hi. Mihingte pianzia ah, amau-leh-amau thupi na kisa uh hi. Tua lim mah zong Jesuh gentehna sungah kimu thei hi. Jesuh gentehna enpak lehang, Judahte nuntakna sungah kideidanna na om tham hi. Amau-le-amau thupi kisa mahmah uh hi. Amau sung ngiatah zong kideidanna na om tham hi. Minam dang tawh bel genvetna omlo cih ding hi. Tua mah bangin Zomite sungah zong kideidanna kinei tham hi. Behlephung bulphuh kideidanna, Pawlpi kideidanna, hauhna zawnna bulphuh kideidanna, pilna siamna bulphuh kideidanna, khualetui bulphuh kideidanna cih bangin om toto hi. Tua kideidanna, kilamdannate bulphuhin damdamin mihingte kigamla toto hi. Kipanpihna, kikhualna, kihuaina, ki-itna cihte in huang hong nei hi. Tua ahih manin kipanpih nading khatpeuh a om thei ding hileh behlephung kikan masa hi. Behlephung kibatpih hileh, kipanpih pan hi. Tua mah bangin, kikhual nading khat peuh a om ciangin Pawlpi kikan masa hi. Pawlpi kibatpih peuh hong hileh kilunghimawh pahin vai kihawmpih hi. Huh ding panpih ding khatpeuh hong omleh khualetui peuh kikan masa hi. Khuapih tuipih hong hileh kihuh kipanpih pah hi. Tu-a bangin thu khat peuhpeuh, neusek tohtohna tawh nuntakna pen nuntakzia a maanlo ahihlam Jesuh in hong lak nuam na hi gige hi.\nSamaria mihoihpa in behlephung kanlo hi. Khuapih tuipih ahi kha tam maw, cih tawh thu vaihawmlo hi. Biakna ka kibatpih peuh ahi kha ding hiam aw, cih ngaihsutna tawh itna alak hilo hi. Mi cimawhpa pen mihing khat mahin a muhna tawh thu a vaihawm hizaw hi. Behle phung kibatpihna hangin a kem hilo hi. Khuapih tuipih ahihna hang tawh mi cimawhpa a khoi hilo hi. Mi cimawh khat huh ding kisam a sak manin a huh ahi hi. Tua ahih manin Zomi Khristiante in zong nuntak tawntungna ii limlemeel ahi mihing khat pen ‘mi’ bang mahin muh ding ahi hi. I Pawlpi mi khat ahih tak ciang bekin thupi muh ding hilo hi. I khuapih tuipih ahih tak ciang bekin gup ding, panpih ding hilo hi. I beh i phung ahih tak ciang bekin panpih ding hilo hi. Mi pen ‘mi’ bangin mu-in thupi bawl ding, cih ahi hi.\n2. Samaria mipa in midangte lunghimawh hi\nHilai munah mihingte i lungsim puakzia kilangh mahmah hi. Mi cimawh khat om hi, cih thei gegu napi-in siampipa in paisan hi. Tua mah bangin Levipa in zong paisan hi. Banghang hiam cihleh, a lungsim sunguh-ah a kidot uh thu khat hangin hi a, tua kidotna in a cimawh mipa huh ding sangin paisan ngamzaw sak hi. Siampipa in a lungsim sungah a kidot thu in bang a hiam cihleh, “Hi mipa huh hi le’ng bang ka ci kha tam? Ka nasep maban ka zom thei tam maw?” cih ahi hi. Tua mah bangin Levipa in zong, “Hi mipa huh hi le’ng, bang ka ci kha tam? Ka nasepna peuh a nawngkai kha tam maw?” cih ahi hi. Siampi laibu sungah en lehang, siampite leh levi-te adingin thukhun tampi na om hi. Tua ahih manin ‘mi cimawhpa huh dihdih le-uh, a nasep uh taanlawh phial thei kha mah ding uh hi.’ Siampipa leh Levipa adingin, ‘mi cimawhpa sangin, zuihding thukhun thupi zaw hi; nuntakna khat hot ding sangin, zuihding thukhun thupi zaw hi.’ Tua mah bangin tamveipi i kidot thu in, ‘Mi khat peuh huh le’ng, bang hong kici tam? Ka nasep ka taanlawh kha tam? Mi te-in muhdahna in hong nei lel tam?’ cih khawng hi thei den hi.\nAhi zongin, Samaria mipa ii lungsim sungah a kidot thu ahihleh a tuampi khat ahi hi. Tua in: ‘Hi mi cimawhpa huh kei leng, bang a na ci tam maw?’ cih ahi hi. Atunga thu dotnate tawh kilehbulh mahmah hi. Tua mah bangin Zomi Khristiante in thu-le-la ah i kidot ding pen, ‘Ke’n huhlo-in, panpih kei le’ng, bang a ci tam?’ cih dotna i neih tawntung ding ahi hi. ‘I Pawlpi pan huh kei lehang, bang a na ci uh tam?; Ke’n huh lo-in panpih kei leng, ahuh ding om tuamlo ding, a gil-uh na kial mahmah ding, pilna siamna neilo dinguh cile’ng, huhloh panpihloh a phamawh himawk veh ee,” cih theih ding kisam hi.\n3. “Ka vengte kua hiam?” cih dotna panin, “Venghoih ka hi hiam” cih dotna-ah\nThukham hilh siapa ii dotna Jesuh in a dawnkikna en lehang kilehbulh linlian hi. Thukham hilh siapa in a dotna ah, ‘Ka vengte kua hiam?’ ci-in na dong hi. Ahi zongin Jesuh in: “Mi cimawhpa adingin venghoih kua hi na ci a-leh?, Siampipa maw, Levipa maw, Samariapa?” ci-in dong hi. Tualeh Thukham hilh siapa in, “Hehpihna a neipa hi,” ci-in dawngkik hi. Tua ahih manin Jesuh in ‘ka vengte kua hiam?’ cih kankan ding sangin ‘kei veng hoih ka hiam?’ cih kidot ding a deihna hizaw hi.\nTua bang mahin Zomi Khristiante in zong i theih ding a thupi mahmah in, “I vengte kua hiam?” cih kidot ding hi lo-in, “Veng hoih ka hi hiam?” ci-in kidot ding na hizaw hi. Veng hoih hihna ah, hehpihna neihna, lunghihmawhna, kikhualna, kiveina, kideihsaknate nuntakpihin sepkhiatna ahi hi. Hih thu tawh a kizom mahin, ‘a cimawh a thanem-te ii venghoih hih ding’ zong kisam hi. Tua a cimawh a thanem tampi lakah, Zomi Khristiante lakah innkuan sung thu kihilhna, kipattahna, ngeina hoih kihilh sawnna leh biakna sung kipattahna-te ii veng hoih ihih ding kisam hi. Tua hi kei leh Zomi Khristiante mailam ding lunghihmawh-huai mahmah hi. Zomi Khristian hihna limlemeel kikeng nawnlo dinga, a puatham a hoih tawh a kibat hangin a sunglam keugaw kha ding hi.\nTopa Jesuh nungzui hoih hihna limlemeel a pua Zomi Khristian hih ding pen teeltawm ding thu hilo-a, nungzui hoih hihna limlemeel puak hamtang ding hi zaw hi. Tua ahih manin, mihingte manphatna thupi a sa Khristian, midangte ading a lunghimawh Khrisitian, leh midangte adingin lawm hoih hih ding pen Jesuh nungzui hoih hihna ii limlemeel hi tawntung ding hi. (Martin Lunther King, Jr ii “On Being a Good Neighbor” enkakin thusunna ahi hi.) Source: Palai\nGo Van Mung\nPrevious: Sermon lam paithei tangthu\nNext: Ka Thelnah (3) ~ Zam Thuam


url: =ZCD MP Pu Thang Khup’ Facebook pan Update pawlkhat :: ZOMI DAILY\nposted on 1 October 2017 at 10:44 pm UTC+9:30 Lomkholna: News, Politics, ZCD, Zomi\nZCD MP Pu Thang Khup’ Facebook pan Zogam leh Zomi vai Update pawlkhat\nChin state parliament lam pan MP 2 (Tedim leh Thantlang) leh gov cabinet lamte kimuh khopna om thei hi.\nChin state (townships) budget/sum hawm dan kikimlo, vompi sahawm a batna thu ka va gen thei aa, sumhawmzia ding pawlkhat maikum pan kikhel ding hi.\nေဒသခံ ဝန္ၾကီး ci uh in, a khua zui aa amau sung pan vuangyi te kiseh uhhi. Tedim huam aa ding budget ngahzah pen tua ေဒသခံ ဝန္ၾကီး tung ah tampi ki nga hi.\nTonzang lam aa beng kiciinna vai\nChin state kumpi lam pan a phual ah vapai in a kisam bang aa na sepkhiat nading lunggulhna Tedim huam pan MP hihna tawh hilo in deihsakna, lung himawhna leh ဥပေဒျပဳ ေရးရာ ေကာ္မီတီ ah GS khat hihna tawh thu ka sun hi.\nTedim lam mahar dat-line mei aa ding\nTaingen leh Tedim kikal etna, budget tuatna cihte kibawl khin zo pan hi.\n2017-2018 sung, a mei lian ong tung zo nailo ding aa, a kisam masa vanteng kigin kholhna aa ding tein tul 5 val ki ngah khin hi. Hih ma in zongh tein 610 ki ngah ngei khin aa, meikhuam laihna leh a tuamtuam aa dingin kizangh hi.\n2018-2019 sung pawl in, a mei ong tun zawh leh hi pan kha ding hi. 2019 bei kuan or 2020 patlam hi kha ding hi.\nThusia thupha imlo, khemlo, mawk lungdam nadingin deihkaih cih bang zanglo aa kong zaksakna hi.\nKhalkha ah parliament kahna (27-28 Sept 2017)\n(1) Tedim zato lupna 100 pan 150 ngah nading leh zato aa ding tui tuam laak nading ngetna te pen ki ngah zonailo aa\n(2) kumpi nasemte om nading innthak lam ding pen tein tul 4 kingen hi aa tein tul 2 ki ngah zo ta hi. Tedim pan hih i ngetna tungtawn in social vuankyi Pu Pau Lun ii sehtan ong hawmsak a hihi.\n(3) Haimual lampi vai zongh tamveipi ngetsa teng siksan in phul phatna aa om aa, parliament kahkik ding hun Oct 12 ni ciang ong zasakkik nung ci hi. A beisa aa engineers te etsa a hi, Kapteel khua lam tot ding leh Laitui khua lam tot ding khatzawzaw ong hikha ding hi.\nRelated: Kum 2017 April 15 ni a ZCD zumpi Tedim ah CEC kamkup thukhensatna\n(4) A beisa aa ngetsate kong zaksak ngei lak pan lampi pawlkhat ki ngah zo nailo hi. Zimpi, Zimte, uilui lam pen Ciau/Rih lam tawh kizopna a hoih dingin bel CM in hanciam nuam ing ci hi. Hualngo kual hi aa Tedim khuapi huam mah hiveve a hihman in, khantohna a om ding thupi veve hi. Pu Thang Khup\nPrevious: Tedim Khuanu, Khuapate theihsakna: Tuivai\nNext: Gamdang tung Zomite – 5 ~ Dr. Ngul Khan Pau


url: =Thu ngaihsun mahmah mi i kisam hi ~ Dr. Hau Za Cin :: ZOMI DAILY\nposted on 25 May 2019 at 3:16 pm Lomkholna: Article, Hauzacin\nTulai globalization leitung mawk pen individualism a kithupisim hun ahi hi. Privacy a kilim deih mahmah hun ahi hi. Freedom a ki deih mahmah hun hi a, good life a ki emphasize mahmah hun ahi hi. Tua ahih manin mimal khat pen bangci nuntak ding, bangci gamtat ding, bangci kikhual ding cih pen kikuppiih, kisaipih cih khawng a ki ut hinawnlo a, eima thuthu ciat in kigamtaang leh a ki ut hun ‘hun thak’ ahi hi. Change has come.\nTua ahih manin thu ngaihsun mahmah mi i kisam hi. Minam sungah, pawlpi sungah, innkuan sungah, khua sungah, gam sung ah, etc. Tua bang thungaihsut mahmah hun ah khangthakte thu ngaihsun nuamlo tata hizaw lai uh hi. Nidang sangin nuntakna nopzaw ta ahih manin nu leh pa pan a deih uh ngah, a kisap uh nei ahih manin amau ngaihsut tawm taktak ding om nawnlo a, a baihsa vive hih ding hilel hi. Tua bang hun ah a tamzaw in amau nopsakna bek zonga, a kim a kiang khual nawnlo uh hi. Tua bang ahih manin ngimna nei nawnlo uh a, tupna zong nei nawnlo uh hi. Lunggulh nei napi uh mi tampi ading phatuam lunggulhna hi nawnlo hi. Amau mimal angsung deihna a huapzo ciang bek hita a, self seeking vive hita uh hi. Tua bang hun ah leitung in thu ngaihsun mahmah mi kisam deuhdeuh hi.\nIndia gam ah politics a lunglut tawm deuhdeuh a, IT lam ah a lungsim a pia tam deuhdeuh hi. Hih bangin a pai toh zel leh a gamsung ki ukna leh democracy pen mite in phawklo deuhdeuh ding uh a, a sawtna ciang a ut khat peuh in a ut ut in hei gawpgawp thei ding hi. Tua bang mah in leitung gam tuamtuam ah technology khanna hang leh mihingte theihna khanna hangin mite awareness khang hanhan a, mite deihna zong kikheng hiaihiai hi. Mite mi adingin lunglutna sangin nate tungah lunglutna lian semsem a, van tam neih ding, materialsm khang semsem hi. Ganno leh nate tawh kilungkimsak in mihing dangte tawh kithuah ding kidam hiaihiai uh a, amau nopsakna bek a zongta uh hi.\nTua manin leitung in leitung adingin a ngaihsun mi kisam deuhdeuh hi. Angsung theihna leh neih leh lam tawh kidemna a sang deuhdeuh ciangin mite in leitung na ngawn sia cip leh phamawh asa lo om hiaihiai hi. Ama nopsakna ding ahih nak leh leitung nangawn siacip henla, atom bomb nangawn kizang leh phamawh a salo khang hiaihiai hi. Tuate a hung ding, a khaam ding, a dal ding mi kisam deuhdeuh a, ahi zong a lunglut tawm deuhdeuh hi. A sawtna ciang leitung na ngawn kisehsat thei leh kilawm hi. Ka gam hi ciang, ka leitang hih ciang, ka innmun hih ciang, ka lo hih ciang, ka huan hih ciang… cih bangin eima neihsa gam ki claim dinga, ka pawlpi hih ciang, ka khua ka tuite hiciang cih bangin kituambawlna hong lian semsem ding hi. Ka thunuai ah om teng hi teng, ka nuai ah hong kun hih teng cih bangin hong kigi khun semsem ding hi.\nNang leh kei zong leitung mi ihih manin i khuamuhna leh i tenna gam tawh kituak in mite i phak leh phakloh ding hong kidang hiaihiai ding hi. A khangto minam lak ah mite a ten ciangin a khangto nailo mite pen hehpih ding hi napi a hehpih manlo, a hehpih utlo leh a phawk kha nawnlo zong khang hiaihiai a, a sawtna ciang khualak lamgei lasak mah bangin, “A om lai teng kuama deihloh teng,” cih mah hong suak kik veve hi. Khuata ah a tengtengte, a zawng mahmahte, a hau ngeilote, a khangto zolo te pen “a hehpih huai” cih tawh a kipaisansan lel hita hi. Leitung kipawlna leh cimawh huh pawlte in a phawk khak zel uh hangin amau deihsak ciang teng cihloh midang kiang tua huhna leh panpihna te in a baanzo hi tuanlo ahih manin a phawkloh mah uh tawh akibang ahi hi.\nTua hi a, leitung a khantoh nading leh a nopzawk semsem nadingin thu ngaihsun taktak mi kisam semsem hi. Haggai Leadership Training ka kah lai un hong sinsak uh: “Makai lawhcing i cih ciangin ama zalaih ding mi tampi a sekkhia ziahziah mi hi” a cih bangin leitung khantohna ding a sem taktak hi hang, minam hi hang i cih nopleh thu ngaihsun mahmah mi tampi i sekkhiat ding ahi hi. Ei pawl in i vekpi in thu ngaihsun mahmah hi leng zong mihing million khat zong kipha nailo ding ahih cianga, i vekpi in Christian i suak ding a deih huai mah bangin thu ngaihsun mahmah mi vive i suak khit ding deih huai. Dr. Hau Za Cin\nPrevious: Zomi Movie kong biang dongah ~ Sia Do Khup\nNext: ZAM Thupuak :: 26 May 19 (UN zumpan phone hongki sapciang)


url: =November 21, 2021 ~ MUC\nAdvent Press (Pawlpi Laibawlna Innpi) in Pasian A Masak Manin\nAdvent Press in na khempeuh sangin Pasian masak ding khentat hi.\nAdvent Press in Ghana gam a om Seventh-day Adventist pawlpi laibu bawlna innpi khat hi. Hih company in kumpi, West-central African Division tungah leiba hau mahmah hi; US US$2 million val bang hi ding hi. A huang sung khempeuh buan tawh kidim hi. Van zatte zong kizang thei nawn lo hi. Nasepna picing thei lo-in nasemte kha sum pia zo nawn lo hi. Van a om sunte zuak khia-a leiba loh ding cih simloh a dang om lo hi. Ahi zongin pawlpi makaite leh hih mun a makaite in na tuamtuamte sangin Pasian masak ding ngaihsun uh hi.\nKum10 sungin leiba khempeuh pia zo dingin geel uh hi. Ahi zongin Pasian in ompih in a lamdang takin kum 7 sungin leiba siang zo hi.\nLeiba a lawh zawh nadingin pawlpi mimal khat ciat in sawmah khat piak citak dingin hanthawn uh hi. Tua khit ciangin a khua, a khua ah thungen kipawlna nei ciat uh hi. Tua khit ciangin kum 5 sung kha sum 50% khiam uh hi.\nKipiakkhiatna a om keileh nalamdang kimu lo hi. Na khempeuhah Pasian i masak keileh Pasian in a tuam vilvelin nasem thei lo hi. Pasian in amaute thungetna za-in Sabbath School laibu bawl nadingin pawlpi mite khat in huhna pia hi. Tu in hih laibu bawlna innpi in leitungah SDA pawlpi neih laibu bawlna inn hoih pen 13 hi,ci-in kiciamteh hi.\nHih laibu bawlna inn pan kingah sum tawh pastor dingin Valley View University sangkah sangnaupangte sangsap piaksak uh hi. Vanzat lui khempeuh a thak tawh khek uh a, US 2.5 million man ding hi. Buan tawh kidim huang in tu-in inn hoih mahmah tawh kidim hi. Nasemte kha sum limtak pia thei uh hi.\nAdvent Press in Pasian a masak manin Pasian in anasepna phungsak hi. Jesuh in eite a hong hotkhiat nadingin na khempeuh nusia hi. Ama hong itna in Amah i masak zawh nadingin hongkai hi.


url: =Mintuam minam ni vai-ah Tukpeng va kimawl sawm lai mataw :: ZOMI DAILY\nMintuam minam ni vai-ah Tukpeng va kimawl sawm lai mataw\nposted on 9 February 2013 at 1:19 pm Lomkholna: News, Sport, TgKham, Zomi\nMalaysia omsung ih sepna khatpeuh hangin, Zomi mipi buppi hong pilvang hun teh ei mimal beklo, ih innkuanpihte, ih tu, ih tate hong ki gengenna ding asuah khakding thu saupi khinkhai aa, ih sepzia etphat huai denin mu ingh. Kawlgam sung leh gam tuamtuam ah Zomi vai aneu alian ih vei mahmah laitak, nang na omna gampan Zomi koiciang ah koihsawm? Zomi pen, Chin State sung aa khua khat pan ciding maw? Zomi pen Tedim kampau Chin te cisak ding maw? Zomi pen Chin State sung aa Khuapi te lakpan aa khat hi, cisak ding maw? Tua Khua minte tawh kikim suaksak ding maw?\nSeptheih bawltheihna, vaihawm zawhna ih neih leh zong, ei kampau kibang Zomi sung bulphuh tawntung leh hanciam ding hun thupi hilo maw?\nA deuhdeuhin Malaysia aa om Zomi tukpeng kimawl siam ahih kei leh Zomi tukpeng kimawl a uuk khat peuhpeuhin tu tanvei thu omziate muthei nailo ding ihiam? Tu tanvei na siamna uh tawh na minam min a ut peuhpeuh aa hong kisap ding, hong ki ciapteh ding vaihawm zelzel lai ding maw, kihel lai ding maw?\nZum thupi tuamtuam leh leitung mun tuamtuam aa minam vai a sem tantante aa ding a dongkholh, maban a khaktan sak kha thei nasep kasem kha tam cih ki ngaihsun nailo ding maw?\nMalaysia 2008 Minam Ni aa ding Tukpeng kimawlna pawipi ci-in, Tedim khuapi uk nuaisiah aa sanggamte-in a vaihawmna laihawmte-ah sim kha ingh. 2008 Faisal Cup (Sang naupangte Tukpeng kidemna) ah, minamkim tu zihziah mai-ah mite minam minte ki pahtawi ziahziahin Zomi pen a nihna kingahzo bek aa, thangpai mahmahsa-in naupangte Sanginn ciahpih ungh.\nTua hun aa kipan tu kikal sungin Malaysia sung uham leh Sang naupang tukpeng kimawlna tawh Zomi leh Zomi minin gualzawhna limci tak leh namdangte vaihawm zawhloh zahin mihon vaihawm khopna tuamtuamte kum simin ih neizo khin hi. A vaihawm ahih kei leh a kimawl lakah kihel khakloh hang hih gualzawhnate za kim tek lua hang. Ei le ei in hanciam zo lua ih gennopna hi. (A kicingin\naneng atawng ong genthei hi’ng!)\n2009, 2010, 2011 hong pai toto, Chin minam ni pahtawina-in Tukpeng kidemna kibawl toto aa, Zomi Cup 2010 ih patkhit zawh ciang na le’ng ah Chin cih min tawh nasem lai Hakha lamte vaihawmna nuai-ah thatang, sum le pai tampi bei-in tha ava pia mipihte om toto hi. Banghang hiam cih pen a kimawlte tektekte-in atel kei phial zongin ei kampau tua Team makaite-in ngimna khat bel neiding hi.\nTua ava kihel a vaihawm pa, vaihawm nu tektek in, Zomi ka vei man ci hamtang aa, khiallo tawh kibang na pi-in a nungthu-ah ih Zogam nuailam sanggamte-in, lai tungpan, thusuah tungpan, internet tungpan, a kampau uh pan, “Hih Tedim kampau ih Chin minampihte” cih hiden lel hi! Theitek hang! Atua ciang mah aa hong ki ciamteh ding a ut ihih leh thutuam hi. Atua tawh kizui-in minam dang tuamtuam, gamdang mi uliante pawlkhatin Tedim kampaute cihciang bekin hong theiding uh hipah hi!\nEn ei kampau kibang teng lakah, mipi lakah, pulpit tungpan ahi phial zongin Zomi min tawh vaihawm aa kihel hi ungh ci aa ih paupau hang, mi hong ciaptehna Zomi na hideklo hi! A pawipi vaihawmte lak va kihel teh minam min atuam, ei kampau teng lakah ih om teh minam min atuam cihbang tawh kum tampi beikhin ihihi. Ih thatang leh sum le paii te pammaih sa nailo ding maw?\nGentehna-in, en a pawipi vaihawm makai semzo dingin Tedim khuapi uk nuaisiah sanggamte zong Zomi (Zet-o-em-ai) min tawh vaihawm pihzo ihih leh Zomi min a tawisang, a kemcing kici thei pan lo ding hiam? Tua lah hilo, en Zomi min tawh Chin Minam Ni pawi-ah kihel hi ungh, icih sawmvei hang a pawipi vaihawmte’n Zomi hong ci hetlo ih theihtek hi. Zomi hong ciphial zongin, Zomi pen, khua khat pan aa mite, ahih kei leh khuapi khat pan aa mite, ahih kei leh Tedim kampau Chin te hi ungh, ci aa ava ciamteh saksak, ava tangkoko hihang! Ih muthei nai hiam?\nTuaciang lel tawh minam leh minam min pulak nuam, ki ciamteh sak nuam ihih leh lah ei tangthu leh ei khekhap bawlnop bangbang hi-in, mipi pawlkhat in bel kimawl nopna lel tawh hong zuimah ding hi.\nZAM min tawh hita leh ZEC min tawh hita leh tukpeng kimawlna pawi cihte, ih lawmte tawh kipawltheilo leh ei a thutang pek sawm ngiat, a langpan’ sawm ngiat ih hikei hi! Amau zong, ei hong langpan’na aa a vaihawm uh hilo hi. Aki banglo theithei vaihawmna ki hanciam hilo hi. Zomi Cup ih vaihawm simin zong ih sanggamte langpan’na hilo hi. Ahi zongin, tuhun laitak leh mailam kum bangzah hiam khat ciang, koi gam koi gamah tuadan in ih vaihawm kullai phot ahih man hi!\nHih mintuam minam ni bawlte vaihawmna tukpeng pawi aa kihel sawm aki saikha peuhmahin hong ngaihsun pha mahmah un. Ahi zong, na khentatna khat peuhpeuh pen nang thu leh na tangthu hi hen. Aki saikha ngei gamthumna aa omte-in zong, na sepnasa leh a gah teng thupi na sak leh thupi na sak bang, sephuailo na sak leh sephuailo na sak bangin a kisai laite tung na pulak dih un.\nTheihsakbehna: Gennop thu kitel dingin lamen ingh. Hih lai pen, mipi leh tukpeng kimawl siamte atel nailo pawlkhat in zong theihhuai lua mahmahta ahih manin kong gelh hi. Kikupbehnop ahi zong, theihsak kik nop ahi zong ka e-mail pan ong muak ingh: tg.kham@gmail.com. Malaysia ah tukpeng vai tawh ei leh ei in 2008 pan kumsim Zomi min ih tawisang zawhnate, nam dangte tung ih gualzawhnate atheikha nailo ih om leh e-mail tawh kizop ding ong muak ingh.\nPrevious: Zomi Cup 2014 Hon Pawi Ah ~ Hau Za Cin\nNext: Malaysia ah Zomi Nam Ni nuam mahmah – 1 ~ Hau Za Cin\nPu Suum Do Thang (Biography)\nCope Centennial Jubilee ~ Sawm Lian\nUSA, Atlanta pan Nu Vung Khaw Ciin (Gamlai, Naulak) in hongnusia\nTui hamsatna hangin Ekbuktui zong dawnkik kultheiding\nGZA pan lungdambawl thupha paihna\nMyanmar CSO te Taungkyi ah amasapen ki muhkhopna nei ~ Zomi Post\nPi Niang Do Man (Suangzang, Zahlangh beh) in USA, Glenpool khuapi ah hongnusia